text:
MUTU 19
Lutilirani Kuŵa Paubwezi na Yehova
1, 2. Kasi tingachimbilira kwa njani para tili na masuzgo?
TIYELEZGERE kuti muli paulendo ndipo kuli chimphepo chikuru. Mtambo wuli bii! Ŵaleza ŵakwamba kumwetura na kugululuska chomene, ndipo chivula chikwamba kuwa. Mukupenja malo ghakuti mubisamepo. Mtima winu ungakhala pasi para mungasanga malo ghawemi kweniso ghakomira.
2 Nase mazuŵa ghano tili mu nyengo yanthena iyi. Vinthu mu charu vikulutilira kunangika. Nyengo zinyake panji mukujifumba kuti, ‘Kasi ningachimbilira nkhu?’ Wamasalimo munyake wakalemba kuti: “Kwa Yehova nitenge: ‘Ndimwe chiphokwero chane na linga lane lakukhora, Chiuta wane, uyo nkhugomezga.’” (Salimo 91:2) Yehova wangatovwira pa masuzgo ghithu, ndipo wakutilayizga viwemi munthazi.
3. Kasi tikwenera kuchita vichi kuti Yehova watovwire?
3 Kasi Yehova wangativikilira wuli? Wangatovwira kuti tilimbane na suzgo lililose ilo tingakumana nalo. Ndipo iyo ngwankhongono chomene kuluska munthu waliyose uyo wangakhumba kutipweteka. Nanga tingakumana na masuzgo sono, tikugomezga kuti Yehova wazamughawuskapo kunthazi. Baibolo likuti: “Mujisungilire mu chitemwa cha Chiuta.” (Yuda 21) Para tikukhumba kuti Yehova watovwire usange takumana na masuzgo, tikwenera kulutilira kuŵa nayo paubwezi. Kasi tikwenera kuchita wuli?
WONGANI CHIUTA PA IVYO WAMUCHITIRANI
4, 5. Kasi Yehova walongora wuli kuti wakutitemwa?
4 Kuti tilutilire kuŵa paubwezi na Yehova, tikwenera kumanya ivyo Yehova wachita kulongora kuti wakutitemwa chomene. Ghanaghanirani vyose ivyo Yehova watichitira. Wali kutipa charu chakutowa icho muli vyakumera na vinyama ivyo vikutikondweska. Wali kutipa vyakurya vyakunowa na maji ghawemi kuti timwenge. Mu Baibolo, Yehova wakutiphalira zina lake na mikhaliro yake yiwemi. Kweni chikuru chomene ntchakuti wakatuma Mwana wake, Yesu, kuti wazakatifwire. (Yohane 3:16) Chifukwa cha sembe iyi, tikulindilira viwemi munthazi.
5 Yehova wali kukhazikiska Ufumu kuchanya panji kuti boma, ndipo uyo wazamulamulira ni Mesiya. Sonosono apa Ufumu uwu uwuskengepo masuzgo ghose. Ufumu uwu uzamuzgora charu kuŵa paradiso, ndipo ŵanthu ŵazamukhalanga mwakukondwa kweniso mwamtende kwamuyirayira. (Salimo 37:29) Yehova wakulongoraso kuti wakutitemwa, chifukwa wakutisambizga umo tingakhalira makora sono nthena. Wakutiphaliraso kuti tipempherenge kwa iyo ndipo nyengo zose ngwakunozgeka kupulika mapemphero ghithu. Yehova walongora nadi kuti wakutemwa munthu waliyose payekha.
6. Kasi tikwenera kuchita vichi chifukwa cha ivyo Yehova watichitira?
6 Pakuti tamanya umo Yehova wakutitemwera, kasi ise tikwenera kuchita vichi? Muwongani chifukwa cha vyose ivyo wamuchitirani. Chachitima ntchakuti mazuŵa ghano ŵanthu ŵanandi ŵakuwonga yayi. Ndimoso vikaŵira mu nyengo ya Yesu. Nyengo yinyake Yesu wakachizga ŵanthu 10 ŵavyoni (ŵakhate), kweni munthu yumoza pera ndiyo wakamuwonga Yesu. (Luka 17:12-17) Nase tikukhumba kuŵa nga ni munthu uyo wakamuwonga Yesu. Nyengo zose tikwenera kumuwonga Yehova.
7. Kasi Yehova tikwenera kumutemwa wuli?
7 Tikweneraso kumutemwa Yehova. Yesu wakaphalira ŵasambiri ŵake kuti ŵakwenera kutemwa Yehova na mtima wawo wose, umoyo wawo wose, na maghanoghano ghawo ghose. (Ŵerengani Mateyu 22:37.) Kasi Yesu wakang’anamuranga vichi?
8, 9. Kasi tingalongora wuli kuti tikutemwa Yehova?
8 Kasi ntchakukwana kuyowoya waka pamulomo kuti tikutemwa Yehova? Yayi. Vyakuchita vithu ndivyo vilongorenge para tikutemwa Yehova na mtima withu wose, umoyo withu wose na maghanoghano ghithu ghose. (Mateyu 7:16-20) Baibolo likutisambizga kuti usange tikutemwa Chiuta, tipulikirenge malango ghake. Kasi ntchakusuzga kupulikira? Yayi. Chifukwa ‘malango gha Yehova ngazito yayi.’—Ŵerengani 1 Yohane 5:3.
9 Para tikupulikira Yehova tiŵenge ŵakukondwa ndipo vinthu vitiyenderenge makora. (Yesaya 48:17, 18) Kweni kasi ntchivichi chingatovwira kuti tilutilire kuŵa paubwezi na Yehova? Tiyeni tiwone.
LUTILIRANI KUŴA PAUBWEZI NA YEHOVA
10. Chifukwa wuli mukwenera kulutilira kusambira za Yehova?
10 Kasi mungachita wuli kuti muŵe paubwezi na Yehova? Pakuti mwasambira Baibolo, mwamumanya Yehova ndipo mwamba kuŵa nayo paubwezi. Ubwezi uwu uli nga ni moto uwo ukukhumbikwira kulutilira kubuka. Moto kuti ulutilire kubuka, pakukhumbikwa kusonkhako nkhuni. Namwe mukwenera kulutilira kusambira za Yehova kuti ubwezi winu ulutilire kukhora.—Zintharika 2:1-5.
11. Kasi ntchivichi chichitikenge para mukulutilira kusambira Baibolo?
11 Apo mukulutilira kusambira Baibolo, mumanyenge vinthu ivyo vimufikaninge pa mtima. Wonani ivyo vikachitikira ŵasambiri ŵaŵiri apo Yesu wakaŵalongosolera makora mauchimi gha mu Baibolo. Iwo ŵakati: “Asi mitima yithu yaphyanga apo wayowoyanga nase mu nthowa, apo watilongosoleranga makora Malemba?”—Luka 24:32.
12, 13. (a) Kasi ntchivichi icho imwe mungakhumba yayi kuti chichitikire chitemwa chinu pa Chiuta? Longosorani. (b) Kasi tikwenera kuchita vichi kuti ubwezi withu na Yehova ulutilire?
12 Ŵasambiri vikaŵakhwaska mu mtima ŵakati ŵapulikiska Malemba. Namwe ndivyo vikwenera kuti vikamuchitikirani apo mukamba kupulikiska Baibolo. Ndipo ichi chamovwirani kuti mumanye Yehova na kumutemwa. Nakuti mukukhumba yayi kuti chitemwa chinu chizizime.—Mateyu 24:12.
13 Para mwaŵa paubwezi na Chiuta, mukwenera kuŵikapo mtima kuti ubwezi winu ulutilire kukhora. Mukwenera kulutilira kusambira za Chiuta na Yesu. Ndipo mukwenera kughanaghanirapo ivyo mukusambira kweniso umo mungalondezgera ivyo mukusambira. (Yohane 17:3) Para mukusambira panji mu kuŵerenga Baibolo, mujifumbenge kuti: ‘Kasi fundo iyi yikunisambizga vichi za Yehova Chiuta? Chifukwa wuli nkhwenera kumutemwa na mtima wane wose ndiposo na umoyo wane wose?’—1 Timote 4:15.
14. Kasi pemphero lingatovwira wuli?
14 Para muli na mubwezi, mukuyowoyeskana nyengo zose ndipo ubwezi winu ukukonda. Ubwezi withu na Yehova nawo ukukonda para tikuyowoyeskana nayo nyengo zose mu pemphero. (Ŵerengani 1 Ŵatesalonika 5:17.) Pemphero ntchawanangwa chapachanya chomene chakufuma kwa Adada ŵithu ŵakuchanya. Nyengo zose tikwenera kuyowoya nawo kufumira pasi pa mtima. (Salimo 62:8) Pakupemphera, tikwenera yayi kuyowoya waka vinthu ivyo tilikusungilira pa mtima, kweni tikwenera kuyowoya ivyo vili mu mtima withu. Para tikulutilira kusambira Baibolo na kupemphera kufumira pasi pa mtima, ubwezi withu na Yehova ulutilirenge kukhora.
MUPHALIRENGEKO ŴANYINU VYA YEHOVA
15, 16. Kasi ntchito ya kupharazga mukwenera kuyiwona wuli?
15 Kuti tilutilire kuŵa paubwezi na Yehova, tikweneraso kuphalirako ŵanyithu ivyo tikugomezga. Ni mwaŵi wapadera kuphalirako ŵanyithu vya Yehova. (Luka 1:74) Ndipo iyi ni ntchito iyo Yesu wakapeleka ku Ŵakhristu ŵaunenesko. Waliyose wakwenera kupharazga makani ghawemi gha Ufumu wa Chiuta. Kasi muli kwambapo kupharazga?—Mateyu 24:14; 28:19, 20.
16 Mpositole Paulosi wakawonanga kuti ntchito ya kupharazga njakuzirwa chomene. Wakayiwonanga nga ni “usambazi.” (2 Ŵakorinte 4:7) Palije ntchito yinyake yakuzirwa chomene kuluska kuphalirako ŵanthu vya Yehova na khumbo lake. Kupharazga ni nthowa yimoza iyo mukuteŵetera Yehova, ndipo iyo wakuwonga chomene ivyo mukuchita. (Ŵahebere 6:10) Ntchito ya kupharazga yingamovwirani imwe na awo mukuŵapharazgira. Chifukwa mose yingamovwirani kuti muŵe paubwezi na Yehova ndiposo kuti muzakasange umoyo wamuyirayira. (Ŵerengani 1 Ŵakorinte 15:58.) Kasi yilipo ntchito iyo yingamovwirani kuti mukondwenge kuluska kupharazga?
17. Chifukwa wuli ntchito ya kupharazga yikwenera kuchitika mwaluŵiro?
17 Ntchito ya kupharazga yikwenera kuchitika mwaluŵiro chomene. Tikwenera ‘kupharazga mazgu,’ ndipo tikwenera ‘kupharazga mwaluŵiro.’ (2 Timote 4:2) Ŵanthu ŵakwenera kupulika vya Ufumu wa Chiuta. Baibolo likuti: “Zuŵa likuru la Yehova lili pafupi! Laneng’enera, ndipo likwiza mwaluŵiro chomene!” Umaliro ‘uchedwenge chara!’ (Zefaniya 1:14; Habakuku 2:3) Sonosono apa Yehova waparanyenge charu cha Satana ichi. Kweni pambere wandaparanye, ŵanthu ŵakwenera kuchenjezgeka dankha kuti ŵasankhe ŵekha kuteŵetera Yehova panji yayi.
18. Chifukwa wuli tikwenera kusopa Yehova lumoza na Ŵakhristu ŵaunenesko?
18 Yehova wakukhumba kuti timusopenge lumoza na Ŵakhristu ŵaunenesko. Baibolo likuti: “Tiyeni tighanaghaniranenge na kuchiskana kuti titemwanenge na kuchita milimo yiwemi. Tingalekanga yayi kuwungana pamoza nga umo ŵakuchitira ŵanyake, kweni tikhwimiskanenge, tichitenge vyose ivi chomene apo tikuwona zuŵa likuneng’enera.” (Ŵahebere 10:24, 25) Tikwenera kuyezgayezga kuti tisangikengepo pa maungano ghose. Maungano ghakutipa mwaŵi wakuti tikhozganenge na ŵanyithu.
19. Kasi ntchivichi chingatovwira kuti titemwenge Ŵakhristu ŵanyithu?
19 Para mukuluta ku maungano, muzamusanga ŵabwezi ŵawemi awo ŵazamumuwovwirani kusopa Yehova. Mwamukumana na ŵabali na ŵadumbu ŵakupambanapambana, awo nawo ŵakuyezgayezga kusopa Yehova. Nawo mbambura kufikapo nga ndimwe ndipo nyengo zinyake ŵakubudiska. Para ŵamubudirani, mukwenera kuŵagowokera. (Ŵerengani Ŵakolose 3:13.) Mukwenera kuwona ivyo Ŵakhristu ŵanyinu ŵakuchita makora, ndipo para mwachita nthena muŵatemwenge kweniso ubwezi winu na Yehova ukondenge chomene.
UMOYO WANADI
20, 21. Kasi umoyo wanadi uzamuŵa wuli?
20 Yehova wakukhumba kuti ŵabwezi ŵake ŵaŵe na umoyo uwemi chomene. Baibolo likutiphalira kuti kunthazi umoyo uzamuŵa nga umo uliri sono yayi, kweni uzamuŵa uwemi chomene.
21 Kunthazi tizamukhala kwamuyirayira, tizamukhala waka vyaka 70 panji 80 yayi. Tizamukondwa na “umoyo wamuyirayira” wambura zakwananga. Tizamukhala mwamtende kweniso mwakukondwa mu charu chakutowa panji kuti paradiso. Umoyo wanthena uwu ndiwo Baibolo likuwuchema kuti “umoyo wanadi.” Yehova watilayizga kuti wazamutipa umoyo wanadi. Ntheura tikwenera kuchita chilichose icho tingakwaniska kuti ‘tiwukoleske.’—1 Timote 6:12, 19.
22. (a) Kasi tingachita wuli kuti ‘tikoleske umoyo wanadi’? (b) Kasi umoyo wamuyirayira tingawusanga patekha? Longosorani.
22 Kasi tingachita wuli kuti ‘tikoleske umoyo wanadi’? Tikwenera ‘kuchita uwemi’ kweniso kuŵa “ŵasambazi mu milimo yiwemi.” (1 Timote 6:18) Fundo iyi yikung’anamura kuti tikwenera kulondezga ivyo tikusambira mu Baibolo. Ndipouli, pa ise tekha tingawusanga yayi umoyo wanadi panji kuti umoyo wamuyirayira. Kweni ntchawanangwa icho Yehova wapa ŵateŵeti ŵake chifukwa cha ‘lusungu lwake lukuru.’ (Ŵaroma 5:15) Yehova ngwakukhumbisiska kupeleka chawanangwa ichi ku ŵateŵeti ŵake.
23. Chifukwa wuli mukwenera kusankha makora sono?
23 Jifumbani kuti, ‘Kasi nkhusopa Chiuta munthowa iyo wakuzomerezga?’ Para mwawona kuti palipo panyake apo mukwenera kusintha, sinthani mwaluŵiro. Para tikugomezga Yehova na kuyezgayezga kumupulikira Yehova waŵenge malo ghithu ghakubisamamo. Apo charu cha Satana chizamuparanyika, Yehova wazamuvikilira ŵanthu ŵake ŵakugomezgeka. Ndipo Yehova wazamuwoneseska kuti tikhale mu Paradiso kwa muyirayira nga umo wali kutilayizgira. Para mwasankha makora sono, muzamusanga umoyo wanadi.


c: text/html

text:
NKHANI YA PA CHIKOPI | BOMA LAMBURA VIMBUNDI
Ufumu wa Chiuta Ni Boma Lambura Vimbundi
Mulara wakuŵerengeskera ndalama za boma ku Nicaragua, wakalongosora chifukwa icho maboma ghakutondekera kumazgirathu vimbundi. Iyo wakati: “Vimbundi vyazara chifukwa chakuti ŵalaraŵalara ŵa boma ndiwo ŵali panthazi kuchita vimbundi.”
Chifukwa chakuti ŵanthu ŵanandi ŵakuchita vimbundi, boma lililose ilo lingaŵapo likuŵa la vimbundi. Ntheura palije boma la ŵanthu ilo lingaŵa lambura vimbundi. Kweni Baibolo likuti pali boma ilo lizamuŵa lambura vimbundi. Boma ili ni Ufumu wa Chiuta ndipo Yesu wakasambizga ŵasambiri ŵake kuti ŵawulombenge.—Mateyu 6:9, 10.
Ufumu wa Chiuta ni boma la kuchanya. Uzamuwuskapo maboma ghose na kwamba kulamulira ŵanthu. (Masalmo 2:8, 9; Uvumbuzi 16:14; 19:19-21) Uzamutumbika ŵanthu na kumazga vimbundi. Fundo 6 zakulondezgapo zikulongora ivyo Ufumu wa Chiuta uzamuchita kuti umazge vimbundi.
1. PA NKHANI YA NKHONGONO
SUZGO: Kanandi maboma ghakuthemba ndalama za misonkho izo ŵanthu ŵakupeleka. Ŵanthu ŵanyake awo ŵakugwira ntchito mu boma ŵakwiba ndalama izi. Apo ŵanyake ŵakupokera vimbundi ku ŵanthu awo ŵakukhumba kuti ŵaŵakhizgireko msonkho. Ivi vikuchitiska kuti boma likwezge misonkho, ntheura vimbundi vikulutilira waka. Ŵanthu ŵakugomezgeka ndiwo ŵakupwetekeka.
IVYO UFUMU UZAMUCHITA: Yehova * ni Chiuta wankhongonozose, ndipo ndiyo ni mweneko wa Ufumu uwu. (Uvumbuzi 11:15) Ufumu wa Chiuta ukuthemba misonkho yayi. Chiuta wali na nkhongono zakuzizwiska kweniso ngwakupa, ndipo Ufumu uzamupeleka vyose ivyo ŵanthu ŵake ŵakukhumbikwira.—Yesaya 40:26; Masalmo 145:16.
2. PA NKHANI YA MULONGOZGI
SUZGO: Susan Rose-Ackerman, uyo tamuzunura mu nkhani yajumpha wakati kuti vimbundi vimare “ŵalaraŵalara ŵa boma ndiwo ŵakwenera kwamba kuchitapo kanthu.” Ŵanthu ŵakuligomezga yayi boma ilo likulimbana na ŵanthu awo ŵakutolera misonkho panji ŵapolisi uku likulekelera ŵalaraŵalara. Palije mulongozgi uyo wangamazga vimbundi chifukwa tose tili ŵakwananga. Baibolo likuti pa charu chapasi palije munthu ‘murunji uyo wakuchita uwemi kwambura kwananga.’—Mupharazgi 7:20.
Yesu wakakana chimbundi
IVYO UFUMU UZAMUCHITA: Chiuta wali kusankha Yesu Khristu kuti waŵe Themba la Ufumu wake. Yesu ni murunji, ndipo wangachita yayi viheni. Iyo wakukana vimbundi. Satana wakakhumbanga kuti Yesu wamusope. Wakati wamupenge “maufumu ghose gha charu na uchindami wawo.” Kweni Yesu wakakana. (Mateyu 4:8-10; Yohane 14:30) Kweniso Yesu wakagomezgeka apo ŵakamupayika pa khuni. Ŵakamupa vinyo lakusazgako vyakuŵaŵa kuti ulwilwi uchepeko, kweni iyo wakakana chifukwa likate limutimbanizgenge wongo. (Mateyu 27:34) Pa nyengo yasono Yesu wali kuchanya, ndipo ngwakwenelera kuŵa Themba la Ufumu wa Chiuta.—Ŵafilipi 2:8-11.
3. PA NKHANI YA KUSINTHASINTHA BOMA
SUZGO: Mu vyaru vinandi ŵanthu ŵakuvota kuti ŵawuskepo ŵalongozgi ŵavimbundi. Kweni panyengo ya kamupeni na ya kuvota pakuchitika vimbundi vinandi. Ivi vikuchitika nanga ni mu vyaru visambazi. Pa nyengo iyi, ŵanthu ŵasambazi ŵakupeleka vinthu vinandi kuti ŵanthu ŵaŵavotere. Ivi vikupangiska kuti ŵanthu ŵavimbundi ŵakhaleso pa mipando.
John Paul Stevens, mweruzgi wa ku khoti likuru ku America, walemba kuti ivyo vikuchitika pa nyengo ya kamupeni vikupangiska kuti ‘Boma liŵe lakukayikiska kweniso kuti ŵanthu ŵaleke kuligomezga.’ Lekani ŵanthu ŵakuti ŵandyali ndiwo mbavimbundi chomene kuluska waliyose.
IVYO UFUMU UZAMUCHITA: Ufumu wa Chiuta ngwamuyirayira, ntheura pazamuŵavya vimbundi ivyo vikuchitika pa nyengo ya kamupeni panji ya mavoti. (Daniel 7:13, 14) Chiuta wali kusankha yekha mulongozgi wa Ufumu wake, ntheura palije chifukwa chakuti pazakaŵe mavoti. Pakuti boma ili lizamusinthasinthanga yayi, ivyo lizamuchita vizamuŵa vyamuyirayira.
4. PA NKHANI YA MALANGO
SUZGO: Panji mungaghanaghana kuti kuŵika malango ghanyake kungawovwira kuti vimbundi vimare. Kweni ŵanthu ŵanyake ŵawona kuti para malango nganandi, ndipo ŵanthu ŵakuchita chomene vimbundi. Kweniso malango ghakumazga vimbundi ghakutora nyengo kuti ghambe kugwira ntchito, ndipo para ghamba kugwira ntchito ghakovwira viŵi yayi.
IVYO UFUMU UZAMUCHITA: Malango gha Ufumu wa Chiuta ghakupambana chomene na gha maboma gha ŵanthu. M’malo mwakuŵika malango ghanandinandi, Yesu wakati: “Vinthu vyose ivyo mukukhumba kuti ŵanthu ŵamuchitirani, namwe mukwenera kuchita mwakuyana waka kwa iwo.” (Mateyu 7:12) Malango gha Chiuta ghakovwira ŵanthu kuti ŵaŵenge na maghanoghano ghawemi na kuchita vinthu viwemi. Yesu wakati: “Utemwenge mzengezgani wako umo ukujitemwera wamwene.” (Mateyu 22:39) Malango agha, wali kupeleka ni Chiuta, uyo wakuwona mu mtima.—1 Samuel 16:7.
5. PA NKHANI YA URYEZI
SUZGO: Uryezi na kuleka kughanaghanirana, ndivyo vikupangiska ŵanthu kuti ŵachitenge vimbundi. Kanandi ŵalaraŵalara ŵa boma na ŵanthu bweka, ŵakuŵa ŵaryezi. Sitoro yikuru ya ku Seoul, iyo tayizunura mu nkhani yakwamba, yikawa chifukwa chakuti ŵakazengera vinthu vyambura kukhora. Ŵalara ŵa boma ŵakapoka vimbundi.
Kuti vimbundi vimare, ŵanthu ŵakwenera kuleka kujighanaghanira ŵekha kweniso uryezi. Kweni maboma gha ŵanthu ghatondeka kusambizga ŵanthu kuti ŵaleke uryezi.
IVYO UFUMU UZAMUCHITA: Pa nyengo yasono, Ufumu wa Chiuta ukusambizga ŵanthu kuti ŵaleke uryezi kweniso kujighanaghanira ŵekha. * Ivi vikovwira ‘kuti ŵazgoke ŵaphya mu nkhongono iyo yikulongozga maghanoghano ghawo.’ (Ŵaefeso 4:23) Ŵakuleka uryezi kweniso kujighanaghanira ŵekha, ŵakukhorwa na ivyo ŵali navyo ndipo ŵakughanaghanira ŵanyawo.—Ŵafilipi 2:4; 1 Timote 6:6.
6. PA NKHANI YA ŴANTHU
SUZGO: Ŵanthu ŵanyake ŵakuchita vimbundi, nanga ŵangaŵa ŵasambazi panji ŵa nkharo yiwemi. Lekani ŵanthu ŵanyake ŵakuti maboma ghangamazga yayi vimbundi. Ivyo maboma ghangachita nkhuchepeskako waka vimbundi.
IVYO UFUMU UZAMUCHITA: Pa nkhani ya kumazga vimbundi, buku linyake likuti, maboma ghakwenera kuŵa “ghakugomezgeka, kweniso ghakwenera kwamba ndigho kuchitapo kanthu.” (United Nations Convention Against Corruption) Ndivyo Ufumu wa Chiuta ukuchita pa nyengo yasono, kweniso ukukhumba kuti ŵanthu ŵake ndivyo ŵachitenge. Baibolo likuti “ŵanthu ŵambunu,” panji ŵaryezi, kweniso “ŵatesi” ŵazamuhara yayi Ufumu wa Chiuta.—1 Ŵakorinte 6:9-11; Uvumbuzi 21:8.
Ŵakhristu ŵakwambilira ŵakalondezganga fundo za Chiuta; nase tingalondezga. Apo Simoni wakakhumbanga kugura mzimu utuŵa ku ŵapositole, iwo ŵakakana, ndipo ŵakamuphalira kuti: “Upere ku uheni wako uwu.” Simoni wakati wamanya kuti wananga, wakapempha ŵapositole kuti ŵamulombere kwa Chiuta kuti wawuskemo maghanoghano ghaheni agha.—Milimo 8:18-24.
IVYO MUNGACHITA KUTI MUZAKAŴE MU UFUMU WA CHIUTA
Munthu waliyose wangazakaŵa mu Ufumu wa Chiuta. (Milimo 10:34, 35) Pasono Ŵakaboni ŵa Yehova ŵakusambizga ŵanthu Baibolo pa charu chose chapasi. Ŵangamovwirani kuti mumanye ivyo mungachita kuti muzakaŵe mu Ufumu. Ŵangamulongorani umo vikuŵira pakusambira Baibolo. Mukulipira yayi ndipo mungasambira kwa maminiti ghachoko waka para mwakhumba. Mungasambira vinandi vya “makani ghawemi gha ufumu wa Chiuta,” na umo Ufumu uzamumazgira vimbundi. (Luka 4:43) Kumanani na Ŵakaboni ŵa Yehova awo ŵali kufupi na imwe panji julani Webusayiti ya jw.org/tum.
^ ndime 8 Baibolo likuti zina la Chiuta ni Yehova.
^ ndime 22 Wonani nkhani ya mutu wakuti, “Kasi Vingacitika Kuŵa Ŵakugomezgeka mu Caru Cakuzura na Vimbundi?” mu Gongwe la Mulinda la Okutobala 1, 2012.
Manyani Vinandi
Kasi Uthenga Uwemi ni Vichi?
Kasi Chiuta wakutiphalira uthenga wuli uwemi? Chifukwa wuli ŵanthu ŵakwenera kupulikira uthenga uwemi mwaluŵiro? Tichite wuli pera?

robotstxt: allowed

filter: keep


text:
Wakatemwanga Ŵanthu
‘Nkhakondweraso mu ŵana ŵa ŵanthu.’
1, 2. Kasi Yesu wakachita vichi kulongora kuti wakutemwa ŵanthu?
YESU ni Mwana wakwamba wa Chiuta, ndipo ivyo wakachita vikulongora vinjeru vya Yehova. Yesu wakaŵa pamoza na Awiske nga ‘misiri.’ Wakakondwanga kuwona Awiske ‘ŵakunozga mtambo’ na ‘malufura gha charu.’ Padera pa vyose ivi, Mwana wakwamba wa Chiuta ‘wakakondwanga chomene na ŵana ŵa ŵanthu.’ (Zinth. 8:22-31) Yesu wakamba kutemwa ŵanthu pambere wandize pa charu chapasi.
2 Yesu wakaŵa wakugomezgeka ndipo wakatemwanga Awiske kweniso ŵanthu. Iyo “wakajikhutura na kutora kaŵiro ka muzga ndipo wakaŵa wakuyana na ŵanthu.” Wakapeleka ‘umoyo wake kuŵa chiwombolero cha ŵanandi.’ (Fil. 2:5-8; Mat. 20:28) Yesu wakatemwanga nadi ŵanthu. Lekani Chiuta wakamupa nkhongono zakuti wachitirenge minthondwe. Ivyo Yesu wakachita vikulongora kuti wazamuchita milimo yikuru pa charu chose chapasi.
3. Kasi mu nkhani iyi tidumbiskanenge vichi?
3 Yesu wakapharazganga ‘makani ghawemi gha Ufumu wa Chiuta.’ (Luka 4:43) Wakamanyanga kuti Ufumu wa Chiuta ndiwo uzamutuŵiska zina la Yehova na kumazga masuzgo ghose gha ŵanthu. Lekani wakalimbikiranga chomene kupharazga makani ghawemi gha Ufumu. Ntheura wakalongora kuti wakutemwa chomene ŵanthu. Kasi ichi chikutovwira wuli? Chikutovwira kuti tiŵe na chilindizga chiwemi cha munthazi. Mu nkhani iyi tidumbiskanenge minthondwe yinayi iyo Yesu wakachita.
‘WAKACHIZGANGA ŴANTHU’
4. Kasi munthu wavyoni wakachita vichi?
4 Zuŵa linyake, Yesu wakaluta ku Galileya kukapharazga, ndipo wakakumana na munthu wavyoni. (Mrk. 1:39, 40) Munthu uyu wakakomwa chomene na nthenda iyi. Luka uyo wakaŵa dokotala, wakati: ‘Wakazura na vyoni.’ (Luka 5:12) Munthu wavyoni “wakati wawona Yesu, wakawa kavunama ndipo wakamulomba, wakati: ‘Fumu, usange mukukhumba, munganitozga.’” Munthu uyu wakamanyanga kuti Yesu wali na nkhongono kuti wangamuchizga. Kweni wakakhumbanga kumanya usange Yesu wakukhumba nadi kumuchizga. Ŵafarisi ŵakatinkhanga ŵanthu ŵavyoni. Kweni kasi Yesu wakamughanaghaniranga vichi munthu wavyoni ndipo Yesu wakamuzgora wuli? Kasi muŵenge imwe mphanyi mukachita wuli?
5. Chifukwa wuli Yesu wakachizga munthu wavyoni?
5 Dango la Mozesi likatenge para munthu wavyoni wakumana na ŵanthu wakeneranga kuchemerezga kuti ‘wakufipirwa, wakufipirwa!’ Munthu uyu wakazerezga dango ili. Kweni Yesu wakamususka yayi. Yesu wakaghanaghanira chomene ivyo munthu uyu wakakhumbanga. (Lev. 13:43-46) Tikumanya yayi vyose ivyo Yesu wakaghanaghananga. Kweni wakamulengera lusungu ndipo wakanyoloska woko lake na kumukhwaska. Yesu wakati: “‘Nkhukhumba. Tozgeka.’ Ndipo nyengo yeneyiyo vyoni vikafumako kwa iyo.” (Luka 5:13) Yehova wakapeleka nkhongono kwa Yesu zakuchitira minthondwe kweniso kuti walongore kuti wakutemwa ŵanthu.
6. Kasi minthondwe iyo Yesu wakachitanga yikulongorachi?
6 Nkhongono izo Yesu wakachitiranga minthondwe zikafumanga kwa Chiuta. Wakachizganga nthenda zakupambanapambana. Baibolo likuti: “Mzinda ukazukuma apo ukawona ŵambuwu ŵakuyowoya na ŵakupendera ŵakwenda na ŵachibulumutira ŵakuwona.” (Mat. 15:31) Yesu wakatoranga viŵaro vya ŵanthu yayi kuti wachizgire ŵalwari. Wakachizganga munthu nyengo yeneyiyo. Nyengo zinyake wakachizganga ŵanthu awo ŵali kutali. (Yoh. 4:46-54) Kasi minthondwe iyi yikulongorachi? Yikulongora kuti Yesu wali na nkhongono kweniso ngwakukhumbisiska kumazga nthenda yiliyose. Ntheura tikusimikizga kuti uchimi wakuti, ‘wazamuchitira chitima wakuyuyuka na mukavu,’ uzamufiskika. (Sal. 72:13) Yesu wakukhumba chomene kuzakawovwira ŵakusuzgika.
“WUKA, NYAMURA KASALASALA WAKO NA KWENDA”
7, 8. Kasi mphawuli apo Yesu wakakumana na mulwari pa Betizata?
7 Yesu wati wachizga munthu wavyoni, pakajumpha myezi yichoko waka ndipo wakaluta ku Yudeya. Iyo wakapharazganga makani ghawemi gha Ufumu wa Chiuta ku malo agha. Ŵanthu ŵanandi ŵakwenera kuti ŵakakhorwa na uthenga wake kweniso ivyo wakachitanga. Yesu wakakhumbanga kupharazga makani ghawemi ku ŵakuzika na kupembuzga ŵanthu ŵakusuzgika.—Yes. 61:1, 2; Luka 4:18-21.
8 Mu mwezi wa Nisani, Yesu wakaluta ku Yerusalemu kuti wakaŵepo pa Paska. Tawuni yikathukira pa nyengo iyi. Kumpoto kwa tempile kukaŵa chiziŵa chakuchemeka Betizata, uko Yesu wakakumana na mulwari.
9, 10. (a) Chifukwa wuli ŵalwari ŵakalutanga ku chiziŵa cha Betizata? (b) Kasi Yesu wakachita munthondwe wuli pa malo agha? Kasi tikusambirapo vichi? (Wonani chithuzithuzi chakwamba.)
9 Ŵalwari ŵanandi ŵakizanga ku chiziŵa cha Betizata (Betisayida). Ŵalwari aŵa ŵakanjiranga pa chiziŵa ichi para chavunduka. Ŵakagomezganga kuti usange mulwari wabira pa chiziŵa ichi wakachiranga. Chifukwa chakuti pakizanga ŵanthu ŵanandi, ŵanyake ŵakafipanga mtima na kukayika usange ŵasangenge m’pata kuti ŵanjire pa chiziŵa. Pakuti Yesu wakaŵa mulwari yayi, kasi wakapukwachi ku chiziŵa ichi? Wakatemwanga ŵanthu ndipo wakakhumbanga kuŵawovwira. Wakati wafika, wakasanga munthu uyo wakamba kulwara pambere iyo wandize pa charu chapasi. Ntheura wakamulengera chitima ndipo wakakhumbanga kumuchizga.—Ŵazgani Yohane 5:5-9.
10 Yesu wakamufumba usange wakukhumba kuchira. Mulwari yura wakakhumbanga kuchira kweni pakaŵavya munthu kuti wamovwire kunjira pa chiziŵa. Yesu wakaphalira mulwari uyu chinthu icho wakaghanaghanangako yayi kuti chingachitika. Yesu wakamuphalira kuti wanyamure kasalasala wake na kwenda. Ntheura wakatora katundu wake na kwamba kwenda. Ichi chikulongora kuti mu charu chiphya Yesu wazamuchita minthondwe yinandi. Kweniso uwu mbukaboni wakuti Yesu ngwalusungu ndipo wakapenjanga awo ŵasuzgika kuti waŵawovwire. Nase tilutilire kupenja ŵanthu awo ŵakusuzgika na kuŵawovwira.
‘NI NJANI WANIKHWASKA?’
11. Kasi lemba la Mariko 5:25-34 likulongora wuli kuti Yesu wakalengeranga lusungu ŵalwari?
11 Ŵazgani Mariko 5:25-34. Mwanakazi munyake wakalwara nthenda yakusulura ndopa vyaka 12. Nthenda iyi yikamutambuzga chomene ndipo wakatondekanga kusopa makora. “Madokotala ghanandi ghakasazgirangako vyakuŵinya vyake, ndipo wakamara vyake vyose.” Zuŵa linyake, wakasanga pulani yinyake. Wakaghanaghana vya kuluta kwa Yesu. Mwanakazi uyu wakasolota pakati pa ŵanthu na kukhwaska munjilira wa Yesu. (Lev. 15:19, 25) Yesu wakamanya kuti nkhongono zinyake zafumamo mwa iyo. Ntheura wakakhumbanga kumanya munthu uyo wakamukora. Chifukwa cha wofi, mwanakazi yura “wakiza na kuwa pasi panthazi pa Yesu na kumuphalira unenesko wose.” Yesu wakamanya kuti Yehova ndiyo wakachizga mwanakazi uyu. Lekani wakamuphalira kuti: ‘Wamwana, chipulikano chako chakuchizga. Luta mu mtende, ndipo uŵe makora ku ulwari wako wakofya.’
12. (a) Kasi Yesu wali na mikhaliro wuli? (b) Kasi tingamuyezga wuli?
12 Yesu wakaŵa walusungu chomene ndipo ŵalwari ŵakafwatukanga kuluta kwa iyo. Satana wakukhumba kuti tiwonenge nga Chiuta wakutitemwa yayi kweniso kuti ndise ŵambura ntchito. Kweni Yesu wakalongora kuti wakughanaghanira ŵanthu ndipo wakumanya masuzgo ghithu. Yesu ni Themba kweniso Wasembe walusungu. (Heb. 4:15) Ŵanyake ŵakulwara matenda ghambura kukonda munkhwala. Usange ise tindalwarepo matenda gha nthena, chingaŵa chinonono kupulikiska umo ŵanyithu ŵakujipulikira. Yesu wakaŵalengeranga chitima ŵalwari nangauli iyo wakalwaranga yayi. Nase ndimo tikwenera kuchitira. Tikwenera kulengera chitima ŵanthu ŵakusuzgika.—1 Pet. 3:8.
“YESU WAKATHISKA MASOZI”
13. Kasi Yesu wakalongora vichi pakuwuska Lazaro?
13 Yesu wakachitiranga chitima ŵanthu ŵakusuzgika. Chitima chikamukora mubwezi wake Lazaro wati wafwa. Iyo “wakatampha” ndipo “wakakweŵeka” chomene mu mtima. Yesu wakalira chomene nangauli wakamanyanga kuti wawuskenge Lazaro. (Ŵazgani Yohane 11:33-36.) Yesu wakachita soni yayi kulira. Ŵanthu ŵakamanya kuti Yesu wakatemwanga chomene Lazaro na ŵadumbu ŵake. Na nkhongono za Chiuta, Yesu wakawuska Lazaro kuti waŵeso wamoyo.—Yoh. 11:43, 44.
14, 15. (a) Kasi ntchivichi chikulongora kuti Yehova wakukhumbisiska kumazga masuzgo gha ŵanthu? (b) Kasi Yesu wakang’anamuranga vichi apo wakati ‘malaro gha chikumbusko’?
14 Baibolo likuti Yesu ‘ntchikozgo chenecho cha kaŵiro ka Mlengi.’ (Heb. 1:3) Minthondwe iyo Yesu wakachitanga mbukaboni wakuti iyo na Awiske mbakukhumbisiska kuwuskapo vyakuŵinya, ulwari na nyifwa. Baibolo likuzunura ŵanthu ŵachoko waka awo ŵakawuka ku ŵakufwa. Kweni Yehova na Yesu ŵazamuwuska ŵanthu ŵanandi awo ŵali kufwa. Yesu wakati: ‘Ora likwiza mu leneilo wose awo ŵali mu malaro gha chikumbusko ŵazamufumira kuwaro.’—Yoh. 5:28, 29.
15 Yesu wakayowoya mazgu ghakuti ‘malaro gha chikumbusko,’ kung’anamura kuti Yehova wakukumbukira wose awo wazamuŵawuska. Pali vinthu vinandi ivyo Chiuta wali kulenga. Chilichose wakuchimanya. Ntheura, wakukumbukira makora umo ŵabali ŵithu awo ŵali kufwa ŵakawonekeranga kweniso nkharo yawo. (Yes. 40:26) Chiuta na Yesu mbakukhumbisiska kuzakawuska ŵabali ŵithu. Baibolo likulongosora kuti Lazaro na ŵanthu ŵanyake ŵakawuka ku ŵakufwa. Ivi vikulongora kuti mu charu chiphya, ŵanthu ŵanandi ŵazamuwuskika.
MINTHONDWE IYO YESU WAZAMUCHITA KUNTHAZI
16. Kasi wose awo ŵalutilirenge kugomezgeka ŵazamutumbikika wuli?
16 Sonosono apa Yesu wazamuchita minthondwe yinyake. Usange tilutilirenge kuŵa ŵakugomezgeka, wazamutiponoska pa suzgo yikuru. Para Haramagedoni yajumpha, wazamutovwira kuti tiŵeso na umoyo uwemi. (Yes. 33:24; 35:5, 6; Uvu. 21:4) Tizamukondwa chomene kuwona kuti ŵanthu ŵakutaya magilasi gha maso, ndodo, njinga za ŵakupendera, ivyo vikovwira ŵakumangwa makutu kupulika na vinyake. Tizamukondwa kugwira ntchito yakuzgora charu chose kuŵa paradiso.—Sal. 115:16.
17, 18. (a) Chifukwa wuli Yesu wakachitanga minthondwe? (b) Kasi mungachita wuli kuti muzakanjire mu charu chiphya?
17 Chifukwa chakuti kale Yesu wakachizganga ŵalwari, “mzinda ukuru” ukukhozgeka chomene mazuŵa ghano. (Uvu. 7:9) Kweniso mbukaboni wakuti wakutitemwa. Ntheura tikukondwa chomene chifukwa tikumanya kuti Yesu wazamumazga masuzgo ghithu ghose. (Yoh. 10:11; 15:12, 13) Yesu ngwalusungu ndipo wakalongora kuti Yehova wakughanaghanira muteŵeti wake waliyose payekha.—Yoh. 5:19.
18 Mazuŵa ghano, ŵanthu ŵakutampha na vyakuŵinya kweniso ŵakufwa. (Rom. 8:22) Tikukhumba charu chiphya umo waliyose ŵazamuŵa na umoyo uwemi. Tikugomezga ivyo lemba la Malaki 4:2 likuyowoya. Likuti: ‘Ndipo muzamudukaduka nga ni matholi.’ Waliyose wazamukondwa chifukwa tizamusuzgikaso na kwananga yayi. Ipo tikwenera kuŵa na chipulikano chakukhora mu malayizgo gha Chiuta. Kweniso tikwenera kulutilira kugomezgeka kuti tizakanjire mu charu chiphya icho Yehova watinozgera. Ivyo Yesu wakachita pa charu chapasi, ndivyo wazamuchitaso mu Ufumu wake wa vyaka 1,000.


text:
NKHANI YAKULONGOSORA UMOYO WA MUNTHU
Yehova Wanipa Vinandi Chomene Kuluska Ivyo Nkhwenelera
Nkhaŵa waka na vyaka 17 ndipo nkhaŵa na mapulani ghanandi nga umo ŵanyamata wose ŵakuchitira. Nkhatemwanga chomene kuchezga na ŵanyane, kushuwa (kuskamba), na kutimba bola. Kweni zuŵa limoza, umoyo wane ukasinthirathu. Nkhachita ngozi pa muthuthuthu mwakuti thupi lane lili kufwa kwambira mu singo kukhilira musi. Ivi vikachitika vyaka 30 ivyo vyajumpha, ndipo kufuma nyengo yira m’paka sono nkhukhala waka chakugona.
Nkhakulira mu msumba wa Alicante, kumafumiro gha dazi kwa Spain. Vinthu vikalongosokanga yayi pa nyumba yithu, ntheura pakuŵa muwukirano nkhatandaliranga waka kuchezga mu misewu. Pafupi na nyumba yithu pakaŵa shopu iyo ŵakanozgerangapo matayara. Pa shopu yira pakaŵa wantchito munyake zina lake José María, ndipo nkhamba kuchezga nayo. Wakaŵa munthu muwemi ndipo wakanipulikiskanga chomene, chinthu icho pa nyumba yithu chikachitikanga yayi. Para vinthu vyanisuzga, wakaŵa nga ni mukuru wane mwenecho, mubwezi wane, nangauli tikapambananga vyaka 20.
José María wakasambiranga Baibolo na Ŵakaboni ŵa Yehova. Nkhawonanga kuti wakutemwa chomene fundo za mu Baibolo, ndipo kanandi nane wakaniphalirangako. Nkhamutegherezganga makora chomene, kweni nkhaŵikangako mahara yayi ku ivyo wakayowoyanga. Mtima wane ukaŵa ku vinthu vinyake. Kweni ivi vikaŵa pafupi kusintha.
NGOZI IYO YILI KUSINTHA UMOYO WANE
Nkhukhumba yayi kuti niyowoye vinandi vya ngozi iyi. Icho ningayowoya ntchakuti nkhaŵa chindere kweniso wambura kupwelerako pakuchita vinthu. Mu zuŵa limoza pera, umoyo wane wose ukasinthirathu. Pakwamba nkhaŵa makora waka na nkhongono zose, kweni nkhalemara mwamabuchi na kusangika mu chipatala. Pakaŵa pakusuzga chomene kugomezga kuti ivi vyanichitikira nadi. Nkhajifumbanga kuti, ‘Kasi paliso chifukwa chakuŵira wamoyo nthena?’
José María wakiza ku chipatala kuzakaniwona. Ndipo wakadumbiskana na Ŵakaboni ŵanyake ŵakufupi kuti ŵaniwonenge ku chipatala. Ŵanthu aŵa ŵakizanga nyengo zose, ndipo vikanikhwaska chomene. Nkhati nafuma mu chipinda cha ŵanthu ŵakulwara manyimanyi, nkhamba kusambira Baibolo. Nkhamanya chifukwa icho taŵanthu tikusuzgikira na kufwa kweniso chifukwa icho Chiuta wazomerezgera vinthu viheni kuchitika. Nkhasambiraso kuti Chiuta wali kulayizga vinthu viwemi munthazi. Charu chose chapasi chizamuzura na ŵanthu ŵarunji ndipo kuzamuŵavya uyo wazamuyowoya kuti: ‘Nalwara.’ (Yesaya 33:24) Kakaŵa kakwamba mu umoyo wane kumanya kuti kunthazi kuli vinthu viwemi nthena.
Nkhati nafuma mu chipatala, nkhalutilira kusambira Baibolo. Nyengo zinyake nkhalutangako ku maungano gha Ŵakaboni ŵa Yehova. Nkhendanga pa kanjinga kapadera ka ŵanthu ŵakupendera kweniso nkhalutanga kukapharazga. Pa Novembala 5, 1988, apo nkhaŵa na vyaka 20, nkhabatizika. Yehova Chiuta wakanovwira kuti nileke kujiwona kuti namara kale. Kweni nkhajifumbanga kuti kasi Chiuta ningamuwonga wuli?
NKHALUTILIRA NANGAULI NKHALEMARA
Nkhakhumba chara kuzomerezga suzgo lane kunitondeska kuchita ivyo ningafiska pakuteŵetera Yehova. Nkhakhumbanga kulutilira kukura mwauzimu. (1 Timote 4:15) Pakwamba chikaŵa chakusuzga chifukwa ŵapapi ŵane ŵakakhumbanga yayi kuti niŵe Kaboni wa Yehova. Kweni nkhaŵa na ŵabali na ŵadumbu awo ŵakanovwiranga. Ŵakawoneseskanga kuti pa maungano ghose nisangikengepo kweniso nipharazgenge.
Kweni nyengo yikati yajumphapo, vikawoneka kuti nkhakhumbikwiranga wovwiri wapadera. Tikati tafumbilira, nkhasanga malo ghakwenelera ghakusungako ŵanthu ŵakupendera mu msumba wa Valencia, kumpoto kwa Alicante. Ku malo agha ndiko nkhu nyumba yane sono.
Nangauli nkhutandara waka pa bedi, naŵikapo mtima kuti niphalireko ŵanji ivyo Baibolo likuyowoya
Nangauli nkhukhala waka chakugona, nkhaŵikapo mtima kuti nilutilire kuchita vinandi. Na ndalama izo nkhupokera chifukwa cha kupendera kweniso wovwiri unyake wa boma, nkhagura kompyuta ndipo ŵakaniŵikira pafupi na bedi lane. Nkhaguraso selufoni. Mulenji uliwose, munthu uyo wakunipwelelera wakunijulira kompyuta na selufoni. Kuti nichite vinthu pa kompyuta, nkhugwiliskira ntchito kanthu kanyake (joystick) ako nkhukayendeska na kalezulezu. Niliso na kakhuni kapadera ako nkhukolera na mulomo. Kakhuni aka kakunovwira kuti nilembenge vinthu pa kompyuta na kudofya manambara pa selufoni.
Kasi vinthu ivi vyanovwira wuli? Chakwamba, vikunovwira kuti nijurenge Webusayiti ya jw.org na Watchtower ONLINE LIBRARY. Webusayiti na layibulare iyi vyanovwira chomene! Kanandi nkhumalira maora ghanandi kusambira na kusanda mabuku ghakulongosora Baibolo mwakuti nilutilire kusambira vya Chiuta na makhaliro ghake ghapadera. Para nachita phukwa panji chitima chanikora, nkhusanga kanthu kanyake pa Webusayiti iyi ako kakunikwezga nkhongono.
Kompyuta yikunovwiraso kuti nipulikizgenge maungano gha mpingo na kuzgorapo. Nkhuzgorapo, kulomba, kuyowoya nkhani, kweniso nkhuŵazga magazini gha Gongwe la Mulinda para ŵanipempha. Nangauli nkhuŵako yayi ku maungano agha, kweni nkhuwona kuti nane nili lumoza na mpingo.
Foni na kompyuta vyanovwiraso kuti nipharazgenge nyengo zose. Ningenda yayi nyumba na nyumba nga umo Ŵakaboni ŵanandi ŵakuchitira. Kweni ichi chindaniwezgere nyuma. Nkhupharazgira ŵanthu kwizira pa kompyuta na foni. Nakuti nkhutemwa chomene kudumbiskana na ŵanthu pa foni mwakuti ŵalara ŵa mpingo ŵali kunipempha kuti ninozge ndondomeko ya upharazgi wa pa telefoni. Upharazgi uwu wawovwira chomene ŵabali na ŵadumbu awo ŵakwenda yayi.
Kweni nkhutandalira waka pa kompyuta na foni yayi. Zuŵa lililose, ŵabwezi ŵakwiza kuzakaniwona. Ŵakwiza na ŵabali ŵawo na ŵanyawo awo ŵakukhumba kumanya vinandi vya Baibolo. Kanandi ŵakunipempha kuti nidumbiskane nawo ndine. Nyengo zinyake, mabanja ghakwiza ndipo ŵakunipempha kuti nane niŵepo para ŵakusopa. Nkhukondwa chomene para ŵana ŵachoko ŵakhala pafupi na bedi lane ndipo ŵakuniphalira chifukwa icho ŵakutemwera Yehova.
Nkhuwonga chomene kuti ŵanthu ŵanandi ŵakwiza kuzakaniwona. Kanandi mu chipinda chane ŵanthu ŵakukata yayi, ŵabwezi ŵakufupi na kutali wuwo ŵakwiza kuzakaniwona. Nakuti awo ŵakutipwelelera ku malo agha ŵakuzizwa chomene para ŵakuwona ŵanthu wose aŵa. Zuŵa lililose, nkhuwonga Yehova chifukwa cha kunizomerezga kuti niŵe pakati pa ŵabali ŵawemi aŵa.
NKHUPILIPITA
Para munthu wakunitawuzga na kunifumba umoyo, nkhuti waka, “Nthenanthena, nkhupilipita.” Nkhumanya kuti ndine pera yayi uyo wali mu suzgo. Ŵakhristu wose ŵali pa ‘nkhondo yiwemi ya chipulikano,’ kwali ŵali makora kwali mbakupendera. (1 Timote 6:12) Kasi ntchivichi icho chanovwira kuti nilutilire kupilipita vyaka vyose ivi? Zuŵa lililose nkhulomba na kuwonga Yehova chifukwa cha kunipa chigomezgo pa umoyo wane. Nkhulimbikira kuti niŵenge wakutangwanika pakuteŵetera Chiuta, maso ghane ghali pa viwemi ivyo vili munthazi.
Kanandi nkhughanaghana vya charu chiphya kweniso umo vizamuŵira para nazakambaso kuchimbira na kudukaduka. Nyengo zinyake, nkhutemwa kuseka na mubwezi wane José María, uyo pasono ngwa poliyo, kuti mu charu chiphya tizakaphalizgane kuchimbira. Nkhumufumba kuti: “Ni njani wangawina?” Iyo wakuti: “Vilije kanthu kuti wawina ni njani. Kweni chikuru chomene nkhuchimbira kuti nkhafike mu Paradiso.”
Vyanitolera nyengo kuti nigomezge kuti nili wakupendera. Nkhumanya kuti ivyo nkhachita apo nkhaŵa muwukirano ukaŵa uchindere, ndipo vili kuniziyamo. Kweni nkhuwonga Yehova chifukwa wandanitaye. Wanipa vinandi chomene, mbumba yauzimu, khumbo lakuti nilutilire kuŵa wamoyo, chimwemwe chifukwa cha kovwira ŵanji, na chigomezgo cha vinthu viwemi munthazi. Usange vyose ivi ningati niviyowoye mwakudumura, ningayowoya waka kuti Yehova wanipa vinandi chomene kuluska ivyo nkhwenelera.
Manyani Vinandi
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.
Kasi Uthenga Uwemi pa Nkhani ya Chisopa Ngwakuti Wuli?
Kasi yizamuŵapo nyengo apo waliyose wazamusopa Chiuta waunenesko?
Kasi Masuzgo Ghamalenge?
Baibolo likutiphalira kuti Chiuta wakutinkha vinthu vyambura urunji ndipo wakupwelelera nadi ŵanthu. Kasi mukujipulika wuli?
Kasi Ufumu wa Chiuta Uzamumuchitirani Vichi Imwe?
Vyose vikuthemba pa umo imwe muchitirenge.


text:
“Ndimwe Ŵakaboni Ŵane”
“‘Ndimwe ŵakaboni ŵane,’ wakuti Yehova.”—YES. 43:10.
1, 2. (a) Kasi kuŵa kaboni cikung’anamuraci? Kasi ŵamanyuzipepara na ŵanyake ŵatondeka wuli mulimo uwu? (b) Cifukwa wuli Yehova wakuthemba iwo yayi?
KASI kuŵa kaboni cikung’anamuraci? Dikishonare yinyake yikuti: Kaboni “ni munthu uyo wawona ivyo vyacitika na kuphalirako ŵanji.” Mwaciyelezgero, mu msumba wa Pietermaritzburg, ku South Africa, muli nyuzipepara iyo pa nyengo yasono yikucemeka kuti The Witness (panji kuti Kaboni), ndipo yaŵapo kwa vyaka vyakujumpha 160. Mphake kuti nyuzipepara iyi yicemeke na zina ili, cifukwa cilato ca nyuzipepara nkhuyowoya unenesko pa vinthu ivyo vikucitika mu caru. Uyo wakambiska nyuzipepara iyi, wakalayizga kuti iyo yiyowoyenge “unenesko pera, utesi cara, kweni unenesko.”
2 Kweni cacitima nchakuti ŵamanyuzipepara, mawayilesi, na ma TV, ŵasulako panji nanga nkhubendezga fundo zakuzirwa comene zakukhwaskana na mdauko wa ŵanthu. Kweniso ŵabendezga unenesko wakukhwaskana na Ciuta na ivyo wacita. Kweni Yehova, Fumu yankhongonozose, wakuthemba iwo yayi. Iyo wakayowoya kwizira mwa nchimi Ezekiyeli kuti: “Ŵamitundu tiŵamanye kuti Ine ndine Yehova.” (Ezek. 39:7) Yehova wali na Ŵakaboni pafupifupi 8 miliyoni awo ŵakupharazga vya iyo ku ŵanthu ŵa mitundu yose. Ŵakupharazga ivyo wacita kale, ivyo wakucita sono, kweniso viwemi ivyo walayizga kuti wacitirenge ŵanthu munthazi. Para tikudangizga mulimo uwu, ndikuti tili ŵakwenelera kumanyikwa na zina la Ciuta, nga umo pakuyowoyera pa Yesaya 43:10, apo pakuti: “‘Ndimwe ŵakaboni ŵane,’ wakuti Yehova, ‘na ŵateŵeti ŵane awo nkhaŵasankha.’”
3, 4. (a) Kasi mphawuli apo Ŵasambiri ŵa Baibolo ŵakamba kumanyikwa na zina liphya? Kasi ŵakajipulika wuli? (Wonani cithuzithuzi cakwamba.) (b) Kasi tidumbiskanenge mafumbo wuli mu nkhani iyi?
3 Ni mwaŵi ukuru comene kumanyikwa na zina la Yehova, pakuti iyo ni “Themba lamuyirayira,” ndipo wakuti: “Ili ndilo zina lane muyaya, ndipo ici nchikumbusko cane mu mazuŵa ghose.” (1 Tim. 1:17; Ex. 3:15; yaniskani na Mupharazgi 2:16.) Mu 1931, Ŵasambiri ŵa Baibolo ŵakamba kumanyikwa na zina lakuti Ŵakaboni ŵa Yehova. Kufuma apo, makalata ghanandi gha kuwonga ghakapharazgika mu Gongwe la Mulinda. Mpingo unyake ku Canada ukalemba kuti: “Makani ghawemi ghakuti ndise ‘Ŵakaboni ŵa Yehova’ ghatikondweska comene, ndipo ghatovwira kuti ticite vyose ivyo tingafiska kuti tiŵe ŵakwenelera kumanyikwa na zina liphya ili.”
4 Kasi mungalongora wuli kuti mukuwonga mwaŵi wa kumanyikwa na zina la Ciuta? Kasi mungalongosora nkhani yose ya pa lemba ilo pafuma zina lakuti, Ŵakaboni ŵa Yehova?
ŴAKABONI ŴA CIUTA MU NYENGO YAKALE
5, 6. (a) Kasi ŵapapi Ŵaciisrayeli ŵakaŵa wuli ŵakaboni ŵa Yehova? (b) Nchivici cinyake ico ŵapapi Ŵaciisrayeli ŵakalangulika kuti ŵacitenge? Cifukwa wuli ŵapapi ŵa mazuŵa ghano nawo ŵakwenera kucita nthena?
5 Mu nyengo ya Yesaya, Muisrayeli waliyose wakaŵa ‘kaboni’ wa Yehova, ndipo mtundu wose ukaŵa ‘muteŵeti’ wa Ciuta. (Yes. 43:10) Nthowa yimoza iyo ŵapapi Ŵaciisrayeli ŵakaŵiranga ŵakaboni, yikaŵa kusambizga ŵana ivyo Ciuta wakacita na ŵasekuru ŵawo. Mwaciyelezgero, apo ŵakalangulikanga kuti ŵacitenge Paska caka cilicose, ŵanthu ŵakaphalirika kuti: “Ndipo kwamkuti apo ŵana ŵinu tiŵate kwa imwe, Kasi mukung’anamuraci na uteŵeti uwu? Imwe mwamkuti, Ndi sembe ya Paska la Yehova, cifukwa wakajumphilira nyumba za ŵana ŵa Israyeli mu Eguputo, penepapo wakakoma Ŵaeguputo kweni wakaponoska nyumba zithu.” (Ex. 12:26, 27) Kweniso ŵapapi aŵa ŵakwenera kuti ŵakalongosoleranga ŵana ŵawo kuti apo Mozesi wakaluta kakwamba kwa themba la Eguputo kukapempha cizomerezgo cakuti Ŵaisrayeli ŵakasope Yehova mu mapopa, Faro wakazgora kuti: “Kasi Yehova ndinjani, kuti ndipulikire mazgu ghake na kuzomerezga Israyeli walute?” (Ex. 5:2) Kweniso ŵana ŵakwenera kuti ŵakaphalirikanga kuti fumbo la Faro likazgoreka apo vilengo khumi vikatimba caru ca Eguputo ndiposo apo Ŵaisrayeli ŵakaponoskeka ku ŵankhondo ŵa Ŵaeguputo pa Nyanja Yiswesi. Zgoro lake likaŵa lakuti nyengo zose, Yehova Ngwankhongonozose. Ŵaisrayeli ŵakasimikizga kuti Yehova ni Ciuta waunenesko ndiposo kuti wakufiska malayizgo ghake.
6 Ŵaisrayeli awo ŵakazirwiskanga mwaŵi wa kumanyikwa na zina la Yehova, vinthu ivi ŵakaphalirangako ŵana ŵawo na ŵalendo awo ŵakaŵa ŵazga mu nyumba zawo. Cinthu cinyake cakuzirwa comene nchakuti Ŵaisrayeli ŵakalangulika kuti ŵasambizgenge ŵana ŵawo kuti ŵalondezgenge fundo za Ciuta zakukhwaskana na utuŵa. Yehova wakati: “Muŵenge ŵatuŵa; pakuti Ine Yehova Ciuta winu ndine mutuŵa.” (Lev. 19:2; Dute. 6:6, 7) Mazuŵa ghano, ŵapapi awo Mbakhristu nawo ŵakwenera kusambizga ŵana ŵawo kuti ŵalondezgenge fundo za Ciuta zakukhwaskana na utuŵa. Para ŵakucita nthena, ŵakovwira ŵana kuti ŵacindikenge zina laucindami la Ciuta.—Ŵazgani Zintharika 1:8; Ŵaefeso 6:4.
7. (a) Para Ŵaisrayeli ŵaŵa ŵakugomezgeka kwa Yehova, kasi mitundu yinyake yikakhwaskikanga wuli? (b) Kasi wose awo ŵakumanyikwa na zina la Ciuta ŵakwenera kufwilirapo kucita vici?
7 Ntheura, para Ŵaisrayeli ŵaŵa ŵakugomezgeka, ŵakacitiranga ukaboni zina la Ciuta. Ŵakaphalirika kuti: “Ŵanthu wose mu caru tiŵawone kuti mukucemeka na zina la Yehova; ndipo tiŵamopani.” (Dute. 28:10) Ndipouli, mdauko wa Ŵaisrayeli ukulongora kuti kanandi iwo ŵakaŵanga ŵambura kugomezgeka. Nyengo na nyengo ŵakasopanga vikozgo. Kweniso ŵakaŵa ŵankhaza nga mbaciuta ŵa Ŵakenani awo ŵakasopanga. Ŵakapelekanga sembe ŵana ŵawo na kutambuzga ŵanthu ŵakavu. Ili ni sambiro likuru comene kwa ise lakuti tifwilirengepo kuŵa ŵatuŵa, kuyezga Mutuŵa Nkhanira, uyo tikumanyikwa na zina lake.
“WONANI, NKHUCITA SONO CINTHU CIPHYA”
8. Kasi Yehova wakamupa mulimo wuli Yesaya? Kasi Yesaya wakacita wuli?
8 Yehova wakacima kuti Ŵaisrayeli ŵazamuwona apo wazamuŵathaska mwapadera comene kufuma ku wuzga. (Yes. 43:19) Vipaturo vinkhondi na cimoza vyakwambilira vya buku la Yesaya, vili na macenjezgo ghakukhwaskana na soka ilo likeneranga kuwira Yerusalemu na misumba yapafupi. Yehova, uyo wakusanda mitima, wakaphalira Yesaya kuti walutilire kucenjezga ŵanthu nangauli ŵakaŵa kuti ŵangapera yayi. Yesaya wakazizikika comene na fundo iyi ndipo wakakhumbanga kumanya utali wa nyengo iyo mtundu wa Ciuta uŵirenge wambura kupera. Ciuta wakazgora kuti: “Yisuke mizi yipasuke muŵevye na ŵakukhalamo, na zinyumba zambura munthu, caru naco cikhale phasulo nkhanira.”—Ŵazgani Yesaya 6:8-11.
9. (a) Kasi ucimi wa Yesaya wakuyowoya vya Yerusalemu ukafiskika pawuli? (b) Kasi pa nyengo yasono tikwenera kupulikira cenjezgo wuli?
9 Yesaya wakapokera mulimo uwu mu caka caumaliro ca muwuso wa Themba Uziya, mu 778 B.C.E. Wakalutilira kucima kwa vyaka 46 panji kujumphirako, panji mpaka caka ca 732 B.C.E. cikati cajumpha, mu muwuso wa Themba Hezekiya. Pa nyengo iyi kukakhala vyaka 125 kuti Yerusalemu waparanyike mu 607 B.C.E. Ntheura, ŵanthu ŵa Ciuta ŵakaphalirika mwakutendekera ivyo vicitikirenge mtundu wawo munthazi. Mazuŵa ghano napo, Yehova watuma ŵanthu ŵake kuti ŵacenjezgerethu ŵanthu pa ivyo vicitikenge munthazi. Gongwe la Mulinda, leneilo laŵapo kwa vyaka 135, likuciska awo ŵakuliŵazga kuti ŵaŵe maso cifukwa muwuso uheni wa Satana uli pafupi kumara ndipo m’malo ghake munjirenge Muwuso wa Yesu Khristu wa Vyaka Cikwi. Gongwe la Mulinda lacita ivi kwambira waka na magazini yakwamba.— Uvu. 20:1-3, 6.
10, 11. Kasi ni ucimi wuli wa Yesaya uwo Ŵaisrayeli awo ŵakaŵa ku Babuloni ŵakawona kuti ukufiskika?
10 Ŵayuda ŵanandi ŵakupulikira awo ŵakajilambika ku Ŵababuloni, ŵakapona apo Yerusalemu wakaparanyikanga ndipo ŵakatolekera ku wuzga ku Babuloni. (Yer. 27:11, 12) Pakati pajumpha vyaka 70, ŵanthu ŵa Ciuta ŵakawona umo ucimi wapadera comene ukafiskikira, uwo ukati: “Wakuti ntheura Yehova, Muponoski winu, Mutuŵa wa Israyeli; ‘Cifukwa ca imwe tinditume ku Babuloni tindikhizgire pasi mphingilizgo zose.’”—Yes. 43:14.
11 Mwakukolerana na ucimi uwu, usiku unyake kuuyambiro wa Okutobala mu 539 B.C.E, pakacitika cinthu ico cikazizika caru cose. Themba la Babuloni lumoza na ŵakaronga ŵake ŵakamweranga vinyo mu nkhombo zakupatulika izo ŵakapoka ku tempile la mu Yerusalemu ndipo ŵakalumbiranga ŵaciuta ŵatesi. Penepapo, ŵasilikari ŵa Ŵamedi na Ŵaperesiya ŵakiza na kuthereska Babuloni. Mu 538 panji 537 B.C.E., Sayirasi, uyo wakathereska Babuloni, wakalangura Ŵayuda kuti ŵawelere ku Yerusalemu na kukazengaso tempile la Ciuta. Vyose ivi vikayowoyekerathu kwizira mwa Yesaya. Kweniso Yehova wakayowoyerathu kuti ŵanthu ŵake awo ŵapera wazamuŵapa vyakukhumbikwa na kuŵavikilira pakuwelera ku Yerusalemu. Ciuta wakati, mbanthu “awo nkhajiwumbira ndamwene kuti ŵalongore pakweru malumbo ghane.” (Yes. 43:21; 44:26-28) Ŵaisrayeli ŵakati ŵafika ku Yerusalemu na kuzengaso tempile la Yehova, ŵakaŵa ŵakaboni ŵa fundo yakuti Yehova, Ciuta yekha waunenesko, nyengo zose wakufiska ivyo wayowoya.
12, 13. (a) Kasi pakati pa Ŵaisrayeli awo ŵakambiraso kusopa Yehova pakaŵa anjani? (b) Kasi ŵa “mberere zinyake” ŵakwenera kucita vici apo ŵakovwira “Israyeli wa Ciuta”? Kasi iwo ŵali na cigomezgo wuli?
12 Pakati pa Ŵaisrayeli awo ŵakawelera ku Yerusalemu, pakaŵa Ŵamitundu ŵanandi. Ndipo pakati pajumpha nyengo, Ŵamitundu ŵanyake ŵanandi ŵakang’anamukira ku Ciyuda. (Ezra 2:58, 64, 65; Est. 8:17) Mazuŵa ghano, “mzinda ukuru” wa “mberere zinyake” za Yesu, mwakugomezgeka ukovwira Ŵakhristu ŵakuphakazgika, ŵeneawo ni “Israyeli wa Ciuta.” (Uvu. 7:9, 10; Yoh. 10:16; Gal. 6:16) Mzinda ukuru nawo ukumanyikwa na zina lakufuma kwa Ciuta, lakuti Ŵakaboni ŵa Yehova.
13 Mu Muwuso wa Khristu wa Vyaka Cikwi, mzinda ukuru uzamuŵa na mwaŵi wapadera comene. Uzamulongosolera awo ŵazamuwuskika umo vikaŵira kuŵa yumoza wa Ŵakaboni ŵa Yehova mu mazuŵa ghaumaliro gha mgonezi uwu. Kweni ivi vingazakacitika pekha para pa nyengo yasono tikucita vinthu mwakuyana na zina lithu na kulutilira kuŵa ŵatuŵa. Kweniso zuŵa na zuŵa tilombenge cigowokero kwa Ciuta cifukwa nanga tingafwilirapo wuli, tingatondeka kucita makora vinthu vinyake. Para talutilira kuŵa ŵatuŵa, tikulongora kuti tikuwonga Yehova cifukwa cakuti watizomerezga kumanyikwa na zina lake.—Ŵazgani 1 Yohane 1:8, 9.
IVYO ZINA LA CIUTA LIKUNG’ANAMURA
14. Kasi zina lakuti Yehova likung’anamuraci?
14 Kuti tizirwiskenge comene mwaŵi uwo tili nawo wa kumanyikwa na zina la Ciuta, tikwenera kumanya ng’anamuro lake. Zina la Ciuta, ilo kanandi likung’anamulika kuti “Yehova,” likufuma ku verebu Lacihebere ilo lingang’anamulika kuti “kuŵako.” Ntheura, vikuwoneka kuti zina lakuti Yehova likung’anamura kuti “Wakupangiska Kuŵako.” Ng’anamuro ili ndakwenelera cifukwa Yehova ndiyo wali kulenga vinthu vyose. Kweniso Yehova wakufiska khumbo lake. Yehova wakupangiska kuti khumbo lake licitike visuzge viti wuli. Nanga ni Satana wangatondeska yayi khumbo la Ciuta.
15. Kasi Yehova wakalongosora wuli vinandi vyakukhwaskana na ng’anamuro la zina lake? (Wonani bokosi la mutu wakuti, “ Zina Ilo Lili na Ng’anamuro Lapadera Comene.”)
15 Yehova wakalongosora vinandi vyakukhwaskana na ng’anamuro la zina lake kwa Mozesi. Apo Yehova wakatumanga Mozesi kuti wakafumiske ŵanthu ŵake mu Eguputo, wakamuphalira kuti: “Ndine Mweneuyo Ndine.” Yehova wakasazgirapo kuti: “Ntheura ndimo ukanenere kwa Ŵaisrayeli, Ine Ndine wandituma kwa imwe.” (Ex. 3:14) Ntheura, nanga vinthu viŵe wuli, Yehova wakuŵa cilicose ico cikukhumbikwa kuti wafiske khumbo lake. Ku Ŵaisrayeli, awo pakwamba ŵakaŵa ŵazga, wakaŵa Muponoski, Muvikiliri, Mulongozgi, na Mupi ndipo wakaŵapanga vyakukhumbikwa vyose, vyakuthupi na vyauzimu.
UMO TIKULONGOLERA KUTI TIKUWONGA
16, 17. (a) Kasi tingalongora wuli kuti tikuwonga mwaŵi wa kumanyikwa na zina la Ciuta? (b) Kasi tidumbiskanenge vici mu nkhani yakulondezgapo?
16 Mazuŵa ghano, Yehova wakulutilira kucita vinthu mwakuyana na zina lake pakuti wakutipa vyakukhumbikwa vyose, vyauzimu na vyakuthupi. Zina la Yehova liliso na ng’anamuro linyake. Yehova wangapangiska cilengiwa cake kuti cicite cilicose ico cikukhumbikwa kuti wafiske khumbo lake. Mwaciyelezgero, wakovwira Ŵakaboni ŵake kuti ŵacite mulimo wake. Para tingaghanaghanirapo comene pa fundo iyi, ticiskikenge kuti tilutilire kucita vinthu mwakuyana na zina lake. Kåre, wa vyaka 84, uyo waŵa Kaboni wamwamphu mu Norway kwa vyaka 70, wakati: “Nkhuwona kuti ni mwaŵi ukuru comene kuteŵetera Yehova, Themba lamuyirayira, kweniso kuŵa pakati pa ŵanthu awo ŵakumanyikwa na zina lake lituŵa. Nyengo zose ukuŵa mwaŵi ukuru kulongosolera ŵanji unenesko wa mu Baibolo. Tikuwona umo ŵakukondwera para ŵapulikiska unenesko uwu. Mwaciyelezgero, nkhukhorwa comene para nkhusambizga ŵanthu umo sembe yakuwombora ya Khristu yikuthaskira, kweniso umo yingaŵawovwilira kuti ŵazakasange umoyo wamuyirayira mu caru ciphya ca mtende ndiposo caurunji.”
17 Mu vigaŵa vinyake nchakusuzga comene kusanga ŵanthu awo ŵakukhumba kumanya vinandi vya Ciuta. Ndipouli, nga ni Kåre, mukwenera kuti mukukondwa comene para mwasanga munthu uyo wakutegherezga ndipo mukumusambizga vyakukhwaskana na zina la Yehova. Kweni kasi pa nyengo yimoza tingaŵa wuli Ŵakaboni ŵa Yehova na kuŵaso ŵakaboni ŵa Yesu? Nkhani yakulondezgapo yizgorenge fumbo ili.


text:
Kasi Baibolo Likutisambizga Vichi?
Buku ili lili kulembeka kuti limovwirani kumanya ivyo Baibolo likuyowoya pa nkhani zakupambanapambana. Chifukwa icho tikusuzgikira, Icho chikuchitika para munthu wafwa, umo tingaŵira ŵakukondwa mu banja, na zinyake zinandi.
Kasi Chiuta Wakutikhumbira Vichi?
Nyengo zinyake mukujifumba chifukwa icho mazuŵa ghano pa charu paliri masuzgo ghanandi. Baibolo likusambizga kuti sonosono apa, Chiuta wazamuwuskapo masuzgo gha ŵanthu nga ni vyakuŵinya, matenda na nyifwa.
MUTU 1
Kasi Chiuta ni Njani?
Kasi mukuwona kuti Chiuta wakumupwelelerani? Manyani umo Chiuta waliri ndiposo ivyo mungachita kuti muŵe mubwezi wake.
MUTU 2
Baibolo ni Buku Lakufuma kwa Chiuta
Kasi Baibolo lingamovwirani wuli kuti mulimbane na masuzgo? Chifukwa wuli mungagomezga mauchimi gha mu Baibolo?
MUTU 3
Chifukwa Wuli Chiuta Wakalenga Ŵanthu?
Kasi umoyo uzamuŵa wuli para charu chazakaŵa paradiso?
MUTU 4
Kasi Yesu Khristu ni Njani?
Sambirani kuti mumanye chifukwa icho Yesu ni Mesiya uyo Chiuta wakalayizga kuti wizenge, uko wakafuma, ndiposo chifukwa icho waliri Mwana wapadera yekha wa Yehova.
MUTU 5
Sembe Yakuwombora—Ntchawanangwa Chapadera
Kasi sembe yakuwombora ni vichi? Kasi yikutichitira vichi?
MUTU 6
Kasi Ŵakufwa Ŵakuluta Nkhu?
Sambirani Baibolo kuti mumanye uko ŵakufwa ŵali na chifukwa icho ŵanthu ŵakufwira.
MUTU 7
Ŵakufwa Ŵazamuwuka!
Kasi muli na wakutemweka winu uyo wali kufwa? Kasi vingachitika kuti muzakamuwoneso? Sambirani ivyo Baibolo likuyowoya pa nkhani ya chiwuka.
MUTU 8
Kasi Ufumu wa Chiuta ni Vichi?
Ŵanthu ŵanandi ŵakulimanya lurombo lwa Fumu. Kasi mazgu ghakuti “Ufumu winu wize” ghakung’anamura vichi?
MUTU 9
Kasi Umaliro Wa Charu Uli Pafupi?
Nkharo za ŵanthu na ivyo vikuchitika vikulongora kuti tili mu mazuŵa ghaumaliro, nga umo Baibolo likayowoyera.
MUTU 10
Kasi Ŵangelo na Viŵanda Mbanjani?
Baibolo likuyowoya za ŵangelo na viŵanda. Kasi vilengiwa ivi viliko nadi? Kasi vingatovwira panji kutipweteka?
MUTU 11
Chifukwa Wuli Pali Masuzgo Ghanandi?
Ŵanthu ŵanandi ŵakughanaghana kuti Chiuta ndiyo wakupangiska masuzgo mu charu. Kasi imwe mukughanaghana wuli? Sambirani kuti muwone vifukwa ivyo paliri masuzgo.
MUTU 12
Kasi Mungachita Wuli Kuti Muŵe Mubwezi wa Chiuta?
Vingachitika kuti muŵe na nkharo iyo yingakondweska Yehova. Unenesko ngwakuti mungaŵa mubwezi wa Chiuta.
MUTU 13
Tikwenera Kuchindika Umoyo
Kasi Chiuta wakuwona wuli kufumya nthumbo, kuŵikika ndopa, na umoyo wa nyama?
MUTU 14
Banja Linu Lingaŵa Lakukondwa
Chitemwa icho Yesu wakalongora, ntchiyelezgero chiwemi icho ŵafumu, ŵawoli, ŵapapi, na ŵana ŵangalondezga. Kasi tikusambirako vichi kwa Yesu?
MUTU 15
Nthowa Yakwenelera Yakusopera Chiuta
Wonani fundo 6 izo zingatovwira kuti timanye awo ŵakusopa mu nthowa yakwenelera
MUTU 16
Sopani Chiuta
Ni masuzgo wuli agho mungakumana nagho para mukuphalirako ŵanthu ivyo mukugomezga? Mungaphalirako wuli ŵanthu vigomezgo vinu kwambura kuŵakhuŵazga?
MUTU 17
Ni Mwaŵi Kupemphera Kwa Chiuta
Kasi Chiuta wakupulika para mukupemphera? Kuti musange zgoro la fumbo ili, mukwenera kumanya ivyo Baibolo likusambizga pa nkhani ya pemphero.
MUTU 18
Kasi Nijipeleke Kwa Chiuta na Kubatizika?
Kasi munthu wakwenera kuchita vichi kuti wabatizike? Sambirani icho ubatizo ukwimira na umo ukwenera kuchitikira.
MUTU 19
Lutilirani Kuŵa Paubwezi na Yehova
Kasi tingalongora wuli kuti tikutemwa Chiuta na kumuwonga pa viwemi ivyo watichitira?
Mazgu Ghakuumaliro
Ng’anamuro la mazgu agho ghali mu buku la Baibolo likutisambizga vichi?


text:
VINTHU VYAKUKONDWESKA MU 2015
Ungweru Ukuŵaliraŵalira
PAKUTI Ŵakhristu ŵaunenesko ŵakumanya kuti Yehova ni Mweneko wa ungweru wauzimu, ŵakupempha kwa Chiuta na mtima wose kuti ‘ungweru na unenesko’ wake uŵalongozgenge na kuŵadangilira. (Sal. 43:3) Apo charu chili mu mdima ukuru wauzimu, Chiuta waunenesko wakulutilira kuŵaliska ungweru pa ŵanthu ŵake. Lekani nthowa ya ŵanthu ŵake, “yili nga mbungweru wa matandakucha uwo ukuŵaliraŵalira.” (Zinth. 4:18) Ungweru wakufuma kwa Yehova, ukulutilira kuŵaliska nthowa yawo ndipo ukuŵawovwira kuti ŵendeske makora gulu, ŵapulikiske makora visambizgo vinyake, na kuŵa na mikhaliro yiwemi. Kasi ni visambizgo wuli vinyake ivyo vyalongosoreka makora mu vyaka vya sonosono?


text:
KASI VIKAŴAKO VYEKHA?
Thupi la Munthu Likupozga Lekha Vilonda
PALI vinthu vinandi ivyo vikovwira kuti umoyo wa munthu wendenge makora. Chimoza chake ntchakuti thupi likupozga lekha vilonda na kuwezgerapo ivyo vyanangika mu thupi. Ivi vikwamba kuchitika para munthu wajipweteka waka.
Wonani fundo iyi: Chilonda chikupora chifukwa cha ivyo maselo ghanandinandi ghakuchita:
Para munthu wapwetekeka, mapulateleti ghakwiza pa chilonda, ghakukhomeska ndopa na kujara msipa uwo wadumuka.
Pa chiŵaro icho chapwetekeka pakutupa kuti majeremusi ghaleke kunjirapo na kuwuskapo tunthu tunyake tuheni pa chilonda.
Mu mazuŵa ghachoko waka, thupi likwamba kuwezgerapo tunthu uto twanangika, chilonda chikwamba kukorana, na kunozga misipa iyo yanangika.
Paumaliro, bamba likukhwima ndipo chilonda chikupora.
Pakutolera umo ndopa zikukhomera, ŵasayansi ŵakupanga mapulasitiki agho ghakujinozga ghekha para ghanangika. Mapulasitiki agha ghali na tumachubu tuchokotuchoko uto muli tumaji twamitundu paŵiri. Tumaji utu tukufuma para pulasitiki iyi yasweka. Para tumaji utu twasazgikana tukupanga tumaufira uto tukuthandazgika pose apo panangika na kwamba kujara apo pasweka. Kufuma apo, tumaufira tura tukukhoma gwaa na kumata apo pangusweka. Pulasitiki yira yikuwelerapo nga kuti yangunangika yayi. Pulofesa munyake wakayowoya kuti nthowa iyi yakuti chinthu chijiwezgerengepo chekha para chanangika ‘yikutikumbuska’ waka ivyo vikuchitika kale mu vinthu ivyo vili kulengeka.
Kasi mukuti wuli? Kasi vikachitika waka vyekha kuti thupi lipozgenge lekha vilonda? Panji vikuchitika chifukwa chakuti ndimo lili kulengekera?


text: Salimo lakuyowoya vya Solomoni.72 A Chiuta, pelekani vyeruzgo vinu kwa themba,Mupani urunji winu mwana wa themba.+2 Weruzge mulandu wa ŵanthu ŵinu mu urunjiNa wa ŵakuyuzgika ŵinu mwakunyoloka.+3 Mapiri ghape ŵanthu mtende,Ndipo tumapiri tuŵape urunji.4 Wavikilire* ŵakavu pakati pa ŵanthu,Waponoske ŵana ŵa ŵakavu,Na kung’anya mukhuluku.+5 Ŵamuwopaninge, chikuru kuli dazi,Kweniso chikuru mwezi uchalipo,Ku muwiro na muwiro.+6 Waŵenge nga ni vula iyo yikulokwera pa utheka wakusengeka,*Nga ni vula yamswera iyo yikuthilira charu chapasi.+7 Mu mazuŵa ghake ŵarunji ŵazamutikitira,+Ndipo kuzamuŵa mtende wakuzara,+ m’paka mwezi umare.8 Wazamuwusa kwamba ku nyanja m’paka ku nyanja,Kufuma ku Mlonga* m’paka ku vigoti vya charu chapasi.+9 Awo ŵakukhala mu chipalamba ŵazamusindama panthazi pake,Ŵalwani ŵake ŵazamumyanga fuvu.+10 Mathemba gha ku Tarishishi na gha mu virwa ghazamwiza na mithulo.+Mathemba gha Sheba na Seba ghazamupeleka vyawanangwa.+11 Mathemba ghose ghazamusindama panthazi pake.Ndipo mitundu yose yizamumuteŵetera.12 Pakuti wazamuthaska mukavu uyo wakulilira wovwiri,Wakuyuyuka na yose uyo walije movwiri.13 Wazamuchitira chitima wakuyuyuka na mukavu,Ndipo wazamuponoska umoyo wa ŵakavu.14 Wazamuŵathaska ku kuyuzga na nkhaza,Ndopa zawo zizamuŵa zakuzirwa mu maso ghake.15 Waŵe wamoyo, ndipo golide la ku Sheba lipike kwa iyo.+Ŵamulombere nyengo zose,Watumbikike zuŵa lose.16 Muzamuŵa vyakurya vinandi mu charu.+Vizamuŵa na pachanya pa mapiri.Chipambi chake chizamuŵa nga ntcha ku Lebanoni,+Ŵanthu ŵazamutikitira mu msumba nga ni vyakumera pa charu chapasi.+17 Zina lake likhalilire muyirayira,+Lilutilire kuŵako nga umo dazi liliri,Ŵanthu ŵasange thumbiko kwizira mwa iyo,+Mitundu yose yimucheme kuti ngwakukondwa.18 Yehova Chiuta walumbike, Chiuta wa Israyeli,+Mweneuyo yekha pera wakuchita vinthu vyakuzizwiska.+19 Zina lake lauchindami lilumbike muyirayira,+Uchindami wake uzure charu chose chapasi.+Ameni na Ameni.20 Uku nkhumara kwa malurombo gha Davide, mwana wa Yese.+


text:
NKHANI YA PACHIKOPI | KASI SATANA WALIKO NADI?
Kasi Tikwenera Kumuwopa Satana?
Mphepo yakukoma nga iyo yikufuma ku malasha [makara] yakugolera yikuwoneka yayi, nesi kununkha. Kweni ŵanthu ŵangafwa nayo kwambura kumanya. Pa ŵanthu awo ŵakufwa na poyizoni pa charu chose, hafu ŵakufwa na mphepo ya poyizoni yakufuma ku malasha. Kweni palije chifukwa chakufipira mtima. Pali nthowa zinandi izo mungamanyira mphepo yakukoma iyi. Ŵanthu ŵanandi ŵakuŵika tumaaramu uto tukuŵawovwira kumanya usange pali mphepo ya poyizoni iyi.
Nga ni mphepo ya poyizoni iyi, Satana nayo wakuwoneka yayi. Ntchakusuzga kuti ŵanthu ŵamumanye, ntheura ngwakofya chomene. Kweni Yehova watileka tekha yayi. Satana tingamuwopa yayi usange tikusangirapo mwaŵi pa vinthu ivyo Chiuta wapeleka. Vinthu ivi vili pasi apa:
Wanangwa wakusankha. Lemba la Yakobe 4:7 likuti: “Mikanani na Dyabulosi, ndipo iyo wamuchimbiraninge.” Nangauli Satana ngwankhongono, kweni wangamuchichizgani yayi kuchita vinthu ivyo imwe mundakhumbe. Vili kwa imwe kusankha. Lemba la 1 Petrosi 5:9 likuti: ‘Mikanani nayo Dyabulosi, ŵani ŵakukhora mu chipulikano.’ Kumbukani kuti Yesu wati wakana mwankhongono viyezgo vitatu vira, Satana wakafumako kwa iyo. (Mateyu 4:11) Namwe mungakana viyezgo vya Satana.
Kuŵa paubwezi na Chiuta. Lemba la Yakobe 4:8 likuti “sendelerani kwa Chiuta.” Yehova wakukhumba kuti tiŵe nayo paubwezi wakukhora. Kasi mungachita wuli kuti muŵe nayo paubwezi? Nthowa yimoza, nkhusambira vinandi vya iyo kufuma mu Baibolo. (Yohane 17:3) Ivyo musambirenge vimovwiraninge kuti mwambe kumutemwa Yehova na kuchita khumbo lake. (1 Yohane 5:3) Kasi Chiuta wachitenge wuli para mwamba kusendelera kwa iyo? Lemba la Yakobe 4:8 likumalizga kuti Chiuta “wasendelerenge kwa imwe.”
Watilayizga kuti wativikilirenge. Lemba la Zintharika 18:10 likuti: ‘Zina la Yehova ntchigongwe chakukhora, murunji wakuchimbilira kwenekuko na kuphokwa.’ Ichi chikung’anamura kuti zina la Yehova litivikilirenge mwamunthondwe yayi. Kweni chikung’anamura kuti awo ŵakuchindika zina la Chiuta, ŵangalomba nyengo yiliyose kwa iyo kuti waŵavikilire.
Ivyo ŵanji ŵakachita kumasinda. Lemba la Milimo 19:19 likutiphalira ivyo ŵanthu ŵanyake ŵa ku Efeso ŵakachita ŵati ŵazgoka Ŵakhristu. Likuti: “Ŵanandi ŵa awo ŵakachitanga masalamusi ŵakawunjika pamoza mabuku ghawo ndipo ŵakaghawotcha panthazi pa waliyose. Ndipo ŵakapendesera mitengo yake, ŵakasanga kuti ghakaŵa ghakukwana masiliva 50,000.” * Ŵanthu aŵa ŵakataya chilichose chakukhwaskana na vyamizimu nanga chiŵe chakudura wuli. Ivyo ŵanthu aŵa ŵakachita vingatovwira chomene mazuŵa ghano. Mazuŵa ghano vinthu vyamayere na vyamizimu vili palipose. Nangauli vinthu vinyake vyamizimu vingawoneka nga ni viwemi waka, kweni vingatichemera viŵanda. Ntheura tikwenera yayi kuŵa navyo panji kuviwonelera, visuzge viti wuli.—Duteronome 18:10-12.
Rogelio uyo wazunulika mu nkhani yakwamba, pakwamba wakagomezganga kuti Satana kulije. Kweni apo wakaŵa na vyaka vya m’ma 50, maghanoghano ghake ghakamba kusintha pa nkhani iyi. Ntchivichi chikamovwira? Iyo wakati: “Nkhati nasanga Baibolo, nkhawona kuti Malemba ghakuti Satana waliko. Ndipo ivyo nkhasambira ndivyo vikunivikilira kuti Satana waleke kunipuluska.”
“Ivyo nkhasambira mu Baibolo vikanovwira kugomezga kuti Dyabulosi ngwanadi. Ndipo ivyo nkhasambira ndivyo vikunivikilira kuti Satana waleke kunipuluska.”
Kasi namwe mukulindilira mwakunweka kuzakawona kuti Satana wafumapo? Enya. Malemba ghakayowoyerathu kuti kunthazi Satana wazamuponyeka “mu nyanja ya moto na sulefure.” Ndipo wazamupuluskaso ŵanthu yayi. (Uvumbuzi 20:10) Kweni moto na sulefure vingaparanya yayi vilengiwa vyauzimu. Ntheura nyanja ya moto yikwimira pharanyiko lamuyirayira. Satana wazamuŵakoso yayi muyirayira. Awo ŵakutemwa Chiuta ŵazamukondwa chomene pa nyengo iyi.
Pasono, lutilirani kusambira vya Yehova na khumbo lake. * Jitorani kuti muli mu paradiso apo waliyose wazamuyowoya kuti: “Satana kulije!”
^ ndime 8 Para ndalama izi zikaŵa za Ŵaroma, ndikuti zikaŵa zinandi chomene. Munthu uyo wakupokera ndalama zinandi chomene yayi, wangagwira mazuŵa 50, 000 kuti wasange ndalama izi.
^ ndime 11 Kuti mumanye vinandi pa nkhani ya Satana na viŵanda, wonani chipaturo 10, cha buku la mutu wakuti, Kasi Baibolo Likusambizgaci Comenecomene? Pemphani Kaboni waliyose kuti wamupani buku ili.
Manyani Vinandi
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.
Kasi Vilengiwa Vyauzimu Vikuchita Nase Wuli?
Baibolo likuyowoyapo za ŵangelo na viŵanda. Kasi vilengiwa vyauzimu viliko nadi? Kasi vingamovwirani


text:
Chiuta wakuwerezgaposo layizgo lake kwa Abramu (14-18)
13 Abramu wakafumamo mu Eguputo, iyo na muwoli wake, na vyose ivyo wakaŵa navyo, pamoza na Loti, ndipo wakakwelera ku Negebu.+2 Abramu wakaŵa musambazi chomene, wakaŵa na viŵeto, siliva, na golide.+3 Apo wakendanga kufuma ku Negebu kuya ku Beteli, wakajinthanga mahema na kupumura m’paka wakafika apo wakajintha hema lake pakwamba, pakati pa Beteli na Ayi.+4 Pa malo agha ndipo pakaŵa jotchero ilo wakazenga pakwamba. Ndipo Abramu wakachema pa zina la Yehova.5 Loti, uyo wakendanga na Abramu, nayo wakaŵa na mberere, ng’ombe, na mahema.6 Ntheura malo ghakaŵachepera kuti wose ŵakhale pamoza. Ŵakaŵa na vinthu vinandi chomene, ndipo pakaŵa pakusuzga kuti ŵalutilire kukhala pamoza.7 Pa chifukwa ichi, pakawuka mphindano pakati pa ŵaliska ŵa viŵeto vya Abramu na ŵaliska ŵa viŵeto vya Loti. (Pa nyengo yira, mu charu ichi mukakhalanga Ŵakenani na Ŵaperizi.)+8 Ntheura Abramu wakati kwa Loti:+ “Naŵeya, paleke kuŵa mphindano pakati pa ine na iwe, kweniso pakati pa ŵaliska ŵane na ŵaliska ŵako, pakuti tili ndopa yimoza.9 Asi charu chose chili pamaso pako? Nkhukupempha, tiye tipatukane. Usange iwe ulutenge kumazere, ine nilutenge kumalyero, kweni usange iwe ulutenge kumalyero, ine nilutenge kumazere.”10 Ntheura Loti wakinuska maso ghake ndipo wakawona kuti chigaŵa chose cha Yorodani+ m’paka ku Zowari chikaŵa na maji ghakukwana (pambere Yehova wandaparanye Sodomu na Gomora), chikaŵa nga ni munda wa Yehova,+ kweniso nga ni charu cha Eguputo.+11 Loti wakasankha chigaŵa chose cha Yorodani ndipo Loti wakasama na kukazenga kumafumiro gha dazi. Ntheura ŵakapatukana.12 Abramu wakakhala mu charu cha Kenani, kweni Loti wakakhala kufupi na misumba ya mu chigaŵa cha Yorodani.+ Paumaliro, wakajintha hema lake kufupi na Sodomu.13 Kweni ŵanthu ŵa mu Sodomu ŵakaŵa ŵaheni na ŵakwananga chomene pamaso pa Yehova.+14 Abramu wati wapatukana na Loti, Yehova wakati kwa iyo: “Inuska maso ghako, ndipo kufuma apo uli, ulaŵiske kumpoto, kumwera, kumafumiro gha dazi, na kumanjiliro gha dazi.15 Charu chose icho ukuchiwona nichipelekenge kwa iwe na ku mphapu* yako kuti chiŵe chinu muyirayira.+16 Nizamwandaniska mphapu* yako nga ni fuvu la charu chapasi, ndipo usange munthu wangapenda fuvu la charu chapasi, mbwenu mphapu* yako nayo yizamupendeka.+17 Wuka, wende mu charu chose ichi, mu utali na mu usani, pakuti nichipelekenge kwa iwe.”18 Ntheura Abramu wakalutilira kukhala mu mahema. Nyengo yikati yajumphapo, wakiza na kukhala ku makuni ghakuru gha Mamure,+ agho ghali ku Heburoni.+ Wakazengera Yehova jotchero+ pa malo agha.


text:
GONGWE LA MULINDA (LAKUSAMBIRA PA MPINGO) SEPTEMBER 2016
Magazini iyi yili na nkhani zakusambira pa Mpingo kwambira pa Okutobala 24—Novembala 27, 2016.
“Mawoko Ghako Kughalopweska Chara”
Kasi Yehova wakukhozga wuli ŵateŵeti ŵake mazuŵa ghano? Kasi nase tingakhozga wuli ŵanyithu?
Limbikirani Kuti Yehova Wamutumbikani
Ŵateŵeti ŵa Chiuta ŵakusangana na masuzgo ghanandi apo ŵakuteŵetera Yehova. Ndipouli, iwo ŵakuthera yayi kweni ŵakutonda!
Mafumbo Ghakufumira ku Ŵaŵazgi
Kasi “mazgu gha Chiuta” agho lemba la Ŵahebere 4:12 likuti “ngamoyo na ghankhongono” ni vichi?
Vikilirani Makani Ghawemi Panthazi pa Ŵamazaza
Umo Paulosi wakachitiranga pankhani zakukhwaskana na malango gha charu, vikutovwira umo nase tingachitira mazuŵa ghano.
Kasi Kavwaliro Kinu Kakuchindika Chiuta?
Fundo za mu Malemba zingatovwira pa nkhani yakavwaliro.
Sangani Chandulo na Ulongozgi wa Yehova
Ŵakaboni ŵa Yehova awo ŵakasankha mwamahara ku Poland na ku Fiji.
Mwaŵana, Khozgani Chipulikano Chinu Mwaŵana, Khozgani Chipulikano Chinu
Kasi vikumusuzgani kukana chisambizgo chakuti vyamoyo vikachita kusintha kufuma ku vinthu vinyake? Usange ni nthena, nkhani iyi yingamovwirani.
Ŵapapi, Wovwirani Ŵana Ŵinu Kukhozga Chipulikano Chawo
Kasi nyengo zinyake mukuwona kuti mungakwaniska yayi kusambizga ŵana ŵinu? Pali vinthu vinayi ivyo vingamovwirani kusambizga makora ŵana ŵinu.


text:
Chiuta wakulekeska nkhondo pa charu chose chapasi (9)
Kwa wakulongozga sumu. Salimo la ŵana ŵa Kora.+ Yimbike kuyana na kimbiro ka Alamoti.*46 Chiuta ntchiphokwero chithu na nkhongono zithu,+Movwiri wakugomezgeka mu nyengo ya suzgo.+2 Lekani tiwopenge yayi nanga charu chapasi chisinthe,Nanga mapiri ghazgulike na kubira mu nyanja,+3 Nanga maji ghake ghapome na kuŵinduka,+Nanga mapiri ghayaghayike chifukwa cha kututuka kwa maji. (Selah)4 Pali mlonga uwo mphatukira zake zikukondweska msumba wa Chiuta,+Chihema chituŵa na chauchindami cha Wapachanya Nkhanira.5 Chiuta wali mu msumba uwu.+ Uwiskikenge chara.Chiuta wawuvikilirenge mulenjilenji.+6 Mitundu yikakalipa, maufumu ghakaparanyika.Wakatumphuska mazgu ghake, ndipo charu chikasongonoka.+7 Yehova wa mawumba wali nase.+Chiuta wa Yakhobe ntchigongwe chithu chakukhora. (Selah)8 Zaninge, muwone milimo ya Yehova,Umo wachitira vinthu vyakuzizwiska pa charu chapasi.9 Wakulekeska nkhondo pa charu chose chapasi.+Wakuphyora uta na kuswa mkondo.Wakotcha na moto magileta ghankhondo.10 “Zomerani na kumanya kuti ine ndine Chiuta.Nikwezgekenge mu ŵamitundu,+Nikwezgekenge mu charu chapasi.”+11 Yehova wa mawumba wali nase.+Chiuta wa Yakhobe ntchigongwe chithu chakukhora.+ (Selah)


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
15 Yehova wakalutilira kuyowoya kwa Mozesi na Aroni, wakati:
2 “Yowoyani na Ŵaisrayeli, muŵaphalire kuti: ‘Usange mwanalume wali na nthenda ya kusulura ku nkhule yake, ndikuti ngwakufipirwa chifukwa cha nthenda iyi.+
3 Munthu uyo ngwakufipirwa na nthenda iyi, kwali ivyo vikufuma ku nkhule yake vichali kusulura panji vyajalikira mukati, ngwakufipirwa nipera.
4 “‘Chilichose icho munthu uyo wali na nthenda ya kusulura wagonapo chiŵenge chakufipirwa, ndipo chilichose icho wakhalapo chiŵenge chakufipirwa.
5 Uyo wakhwaska chinthu icho munthu uyu wakugonapo, wachape malaya ghake na kugeza, ndipo waŵenge wakufipirwa m’paka mise.+
6 Waliyose uyo wakhala pa chinthu icho munthu wakusulura uyu wangukhalapo, wachape malaya ghake na kugeza, ndipo waŵenge wakufipirwa m’paka mise.
7 Waliyose uyo wakhwaska munthu wakusulura uyu, wachape malaya ghake na kugeza, ndipo waŵenge wakufipirwa m’paka mise.
8 Usange uyo wali na nthenda ya kusulura wathunyira mata munthu wakutowa, munthu uyo wachape malaya ghake na kugeza, ndipo waŵenge wakufipirwa m’paka mise.
9 Chilichose icho munthu wakusulura uyu wakhalapo para wakwera pa chiŵeto chiŵenge chakufipirwa.
10 Waliyose uyo wakhwaska chilichose icho munthu uyu wangukhalapo waŵenge wakufipirwa m’paka mise. Uyo wayegha vinthu ivi wachape malaya ghake na kugeza, ndipo waŵenge wakufipirwa m’paka mise.
11 Usange uyo wali na nthenda ya kusulura+ wandageze mu mawoko ndipo wakhwaska munthu munyake, munthu uyo wachape malaya ghake na kugeza, ndipo waŵenge wakufipirwa m’paka mise.
12 Para munthu uyo wakusulura wakhwaska chiteŵetero chadongo, chiteŵetero icho muswe, kweni para ntchakhuni, muchisuke na maji.+
13 “‘Para nthenda ya kusulura yaleka ndipo munthu uyo watowa, wapende mazuŵa 7 agho wajitozgerenge. Wachape malaya ghake na kugeza maji gha mu mlonga, ndipo waŵenge wakutowa.+
14 Pa zuŵa la 8, watore njiŵa ziŵiri panji viwunda viŵiri,+ wize pamaso pa Yehova pa mulyango wa chihema chakukumanamo ndipo wapeleke kwa wasembe.
15 Wasembe wapeleke nkhunda izi, yimoza kuŵa sembe ya kwananga ndipo yinyake kuŵa sembe yakotcha. Wamuphepiskire pamaso pa Yehova pa nthenda yake ya kusulura.
16 “‘Usange mwanalume wafumiska wanalume, wageze thupi lake lose ndipo waŵenge wakufipirwa m’paka mise.+
17 Wachape laya lililose na chikumba chilichose icho pathikira wanalume, ndipo viŵenge vyakufipirwa m’paka mise.
18 “‘Para mwanalume wagonana na mwanakazi na kufumiska wanalume, wose ŵageze ndipo ŵaŵenge ŵakufipirwa m’paka mise.+
19 “‘Usange mwanakazi wakusulura ndopa mu thupi lake chifukwa cha kuŵa kumwezi, waŵenge wakufipirwa mazuŵa 7.+ Waliyose uyo wamukhwaska waŵenge wakufipirwa m’paka mise.+
20 Chilichose icho wagonapo apo wali kumwezi chiŵenge chakufipirwa, ndipo chilichose icho wakhalapo chiŵenge chakufipirwa.+
21 Waliyose uyo wakhwaska apo mwanakazi uyu wakugona, wachape malaya ghake na kugeza, ndipo waŵenge wakufipirwa m’paka mise.
22 Uyo wakhwaska chinthu chilichose icho wangukhalapo wachape malaya ghake na kugeza, ndipo waŵenge wakufipirwa m’paka mise.
23 Usange mwanakazi uyu wangukhala pa chakugonapo panji pa chinthu chinyake, uyo wavikhwaska waŵenge wakufipirwa m’paka mise.+
24 Usange mwanalume wagona nayo ndipo ndopa za kumwezi zamukhwaska,+ mwanalume uyo waŵenge wakufipirwa mazuŵa 7, ndipo chakugonapo chilichose icho wakugonapo chiŵenge chakufipirwa.
25 “‘Usange mwanakazi wakusulura ndopa mazuŵa ghanandi+ apo ni nyengo yake yayi yakuŵira kumwezi,+ panji usange wakugeza waka kwambura kuleka, mazuŵa ghose agho wakusulura waŵenge wakufipirwa, nga umo wakuŵira para wali kumwezi.
26 Chilichose icho wakugonapo mu mazuŵa gha kusulura kwake chiŵenge nga icho wakugonapo para wali kumwezi.+ Chilichose icho wakukhalapo chiŵenge chakufipirwa nga umo vikuŵira para wali kumwezi.
27 Waliyose uyo wavikhwaska waŵenge wakufipirwa. Wachape malaya ghake na kugeza, ndipo waŵenge wakufipirwa m’paka mise.+
28 “‘Kweni usange waleka kusulura, wapende mazuŵa 7, ndipo pamanyuma waŵenge wakutowa.+
29 Pa zuŵa la 8 watore njiŵa ziŵiri panji viwunda viŵiri,+ wize navyo kwa wasembe pa mulyango wa chihema chakukumanamo.+
30 Wasembe wapeleke nkhunda yimoza kuŵa sembe ya kwananga ndipo yinyake kuŵa sembe yakotcha. Wamuphepiskire mwanakazi uyu pamaso pa Yehova chifukwa cha ndopa izo zamufipiska.+
31 “‘Para mwachita nthena muwovwirenge Ŵaisrayeli kuti ŵaŵe ŵakutowa, mwakuti ŵaleke kufwa chifukwa chakuti ŵakazuzga chihema chane icho chili mukati mwawo.+
32 “‘Ili ni dango la mwanalume uyo wali na nthenda ya kusulura, mwanalume uyo wafipirwa chifukwa cha kufumiska wanalume,+
33 mwanakazi uyo wali kumwezi,+ mwanalume panji mwanakazi uyo wali na nthenda ya kusulura mu thupi lake,+ kweniso mwanalume uyo wagona na mwanakazi wakufipirwa.’”
Tumizgani
Tumizgani
Levitiko 15
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=3&Chapter=15&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D3%26Chapter%3D15%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 5 Ntheura, sono pakuti tapimika ŵarunji chifukwa cha chipulikano,+ tiyeni tiŵe pamtende* na Chiuta kwizira mwa Fumu yithu Yesu Khristu.+2 Pakuti tili na chipulikano mwa Yesu, nthowa yatijulikira kuti tipokere lusungu lukuru, ulo sono tikupokera,+ ndipo tiyeni tikondwe* mu chigomezgo cha uchindami wa Chiuta.3 Kweniso tiyeni tikondwe* uku tili mu visuzgo,+ pakuti tikumanya kuti suzgo yikubaba chizizipizgo.+4 Chizizipizgo nacho chikubaba kuzomerezgeka na Chiuta,+ kuzomerezgeka na Chiuta, chigomezgo,+5 ndipo chigomezgo chikutigongoweska yayi,+ chifukwa Chiuta watipungulira chitemwa chake mu mitima yithu kwizira mu mzimu utuŵa, uwo wali kutipa.+6 Apo tikaŵa kuti tichali ŵakulopwa,+ Khristu wakafwira ŵanthu ŵakwananga pa nyengo yakutemeka.7 Pakuti ntchakusuzga kuti munthu wafwire murunji. Kweni panyake munthu wangachita chikanga kufwira munthu muwemi.8 Kweni Chiuta watilongora chitemwa chake, pakuti apo tikaŵa kuti tichali ŵakwananga, Khristu wakatifwira.+9 Ntheura, pakuti sono tapimika ŵarunji na ndopa zake,+ tizamuponoskeka ku ukali wa Chiuta kwizira mwa iyo.+10 Sono usange apo tikaŵa ŵalwani ndipo tikaphemana na Chiuta kwizira mu nyifwa ya Mwana wake,+ ipo tizamuponoskeka na umoyo wa Yesu pakuti sono taphemana na Chiuta.11 Ni apo pera yayi, kweniso tikukondwa mwa Chiuta kwizira mwa Fumu yithu Yesu Khristu, mwa uyo sono taphemana na Chiuta.*+12 Kwananga kukanjira mu charu na munthu yumoza ndipo nyifwa yikiza chifukwa cha kwananga.+ Ntheura nyifwa yikathandazgikira ku ŵanthu wose chifukwa wose ŵakananga.+13 Pakuti kwananga kukaŵa mu charu pambere Dango lindize, kweni para dango palije, munthu wangapika mulandu wa kwananga chara.+14 Ndipouli, nyifwa yikawusa nga ni themba kufuma kwa Adamu m’paka kwa Mozesi. Yikawusa nanga ni ŵanthu awo kwananga kwawo kukuyana na kwananga kwa Adamu chara, uyo wakuyana na uyo wakenera kwiza.+15 Kweni chawanangwa chikayana na kwananga chara. Pakuti usange ŵanandi ŵakafwa chifukwa cha kwananga kwa munthu yumoza, ipo ŵanthu ŵanandi ŵakupokera lusungu lukuru lwa Chiuta na chawanangwa chake pamoza na lusungu lukuru lwa munthu yumoza,+ uyo ni Yesu Khristu.+16 Kweniso chawanangwa chikupambana na umo vinthu vikaŵira munthu yumoza wakati wananga.+ Pakuti na kwananga kwa munthu yumoza ŵanthu wose ŵakeruzgika kuti mbakwananga,+ kweni chawanangwa icho chikapelekeka pamanyuma pa kwananga kwa ŵanthu ŵanandi chikawovwira kuti ŵanandi ŵapimike ŵarunji.+17 Chifukwa usange nyifwa yikawusa nga ni themba chifukwa cha kwananga kwa munthu yumoza,+ ipo awo ŵakupokera lusungu lukuru na chawanangwa chaurunji,+ ŵazamuwusa nga ni mathemba+ pakuŵa ŵamoyo kwizira mwa munthu yumoza, uyo ni Yesu Khristu.+18 Ntheura, ŵanthu ŵa mitundu yose ŵakeruzgika kuti mbakwananga chifukwa cha kwananga kwa munthu yumoza,+ mwakuyana waka ŵanthu ŵa mitundu yose+ ŵakupimika ŵarunji kuti ŵaŵe ŵamoyo+ chifukwa cha urunji wa munthu yumoza.19 Ŵanandi ŵakaŵa ŵakwananga chifukwa cha kuleka kupulikira kwa munthu yumoza,+ mwakuyana waka, ŵanandi ŵaŵenge ŵarunji chifukwa cha kupulikira kwa munthu yumoza.+20 Sono Dango likiza kuti ŵanthu ŵawone ukuru wa kwananga kwawo.+ Kweni apo kwananga kukawoneka, lusungu lukuru lwa Chiuta lukawonekera chomene.21 Chifukwa wuli? Kuti nga umo kwananga kukawusira nga ni themba pamoza na nyifwa,+ mwakuyana waka, lusungu lukuru luwuse nga ni themba kwizira mu urunji, kulongozgera ku umoyo wamuyirayira mwa Yesu Khristu Fumu yithu.+


text: 25 Izi nazo ni ntharika za Solomoni,+ izo ŵanthu ŵa Hezekiya+ themba la Yuda ŵakalemba:*2 Mbuchindami wa Chiuta kubisa nkhani,+Ndipo mbuchindami wa mathemba kupenjerezga nkhani yakubisika.3 Nga umo mtambo uliri kuchanya nkhanira kweniso umo charu chiliri pasi nkhanira,Ntheura mtima wa mathemba nawo ngwambura mapenjeko.4 Wuskako makhalang’anjo* ku siliva,Ndipo lifumenge lakwengeka makora.+5 Wuskapo muheni pamaso pa themba,Ndipo chitengo chake chikhozgekenge mu urunji.+6 Ungajichindikanga pamaso pa themba yayi,+Ndipo ungimiliranga chara pakati pa ŵanthu ŵakuchindikika,+7 Pakuti ntchiwemi kuti iyo wakuphalire kuti: “Zakuno,”Kuluska kuti wakuyuyure pamaso pa wakuchindikika.+8 Ungachimbiliranga chara kumangara ku mphara,Kasi uchitengechi paumaliro usange mzengezgani wako wakukhozga soni?+9 Mudumbirane mulandu wako na mzengezgani wako,+Kweni ungavumburanga yayi ivyo waphalirika kuudesi,*+10 Mwakuti uyo wakukupulika waleke kukulengeskaNdipo nkhani yiheni iyo ukathandazga yingawezgekaso chara.11 Lizgu lakuyowoyeka pa nyengo yakweneleraLili nga ni maapulo ghagolide mu mbale zasiliva.+12 Nga ni ndeŵeleŵe yagolide na chitoweskero cha golide liwemi,Ndimo waliri wakuchenya wavinjeru ku khutu lakupulika.+13 Nga nkhuzizima kwa chiwuvi mu nyengo ya vuna,Ndimo liliri thenga lakugomezgeka kwa awo ŵakalituma,Pakuti likusamphuska fumu yake.*+14 Munthu uyo wakujithumbwa na chawanangwa icho wandapeleke*Wali nga ni mabingu na mphepo ivyo vilije vula.+15 Na kuzikira, mulongozgi wa ŵasilikari wakuwojeka,Ndipo lulimi lwakuzika lungaphyora chiwangwa.+16 Usange wasanga uchi, uryepo uwo ungakukwana,Pakuti para warya unandi, ungawukura.+17 Lundi lako lingalutanga swililiri yayi ku nyumba ya mzengezgani wako,Mwakuti waleke kuvuka nawe na kwamba kukutinkha.18 Munthu uyo wakupeleka ukaboni wautesi kwimikana na mzengezgani wakeWali nga ni nthonga, lupanga, na muvi wakuthwa.+19 Kuthemba munthu wambura kugomezgeka* mu nyengo ya suzgoVikuyana waka na kuthemba jino lakubanthuka panji lundi lawaghawagha.20 Nga ni munthu uyo wakuvura chakuvwara mu nyengo yakuzizimaNga ni vinyo lakusasa ilo lasazgikana na soda*Ndimo waliri uyo wakwimbira sumu mtima wachitima.+21 Usange mulwani* wako wali na njara, umupe chakurya warye.Usange wali na nyota, umupe maji wamwe,+22 Pakuti ulundikenge makara gha moto pa mutu wake,*+Ndipo Yehova wakupenge njombe.23 Mphepo yakumpoto yikulokweska vula,Ndipo lulimi lwa mwendanato lukwiza na chisko chakukwiya.+24 Ntchiwemi kukhala pakona pa mtenjeKuluska kukhala nyumba yimoza na mwanakazi wambembe.*+25 Nga ni maji ghakuzizima ku umoyo wakuvuka,Ndimo yiliri nkhani yiwemi iyo yafuma ku charu chakutali.+26 Nga ni mbwiwi ya maji ghakubinkha na chisimi chakuvundukaNdimo waliri munthu murunji uyo wakuthera kwa* muheni.27 Ntchiwemi yayi kurya uchi unandi,+Ndipo mbuchindami yayi kujipenjera uchindami.+28 Munthu uyo wakutondeka kujiwezga ku ukali,*Wali nga ni msumba uwo wagumulika, wambura linga.+


text:
IVYO BAIBOLO LIKUYOWOYA PA NKHANI YA
Umaliro wa Charu
Lemba la 1 Yohane 2:17 likuti: ‘Charu chikuluta na makhumbiro ghake.’ Kasi “charu” ichi ni ntchi? Kasi chikuluta wuli ndipo pawuli?
Kasi “charu” icho chizamumara ni ntchi?
IVYO BAIBOLO LIKUYOWOYA
Pakuti charu icho chikuyowoyeka apa chili na “makhumbiro” agho Chiuta wakukwiya nagho, ipo charu icho chikuluta ntcharu chanadi yayi. Kweni mbanthu awo ŵakuyuyura Chiuta na kujizgora ŵalwani ŵake. (Yakobe 4:4) Ŵanthu aŵa ‘ŵazamupokera chilango cha pharanyiko lamuyirayira.’ (2 Ŵatesalonika 1:7-9) Kweni ŵanthu awo ŵali ku ‘chigaŵa cha charu chara,’ pakupulikira mazgu gha Yesu Khristu, ŵakulindilira umoyo wamuyirayira.—Yohane 15:19.
Lemba la 1 Yohane 2:17 likumalizga kuti: ‘Uyo wakuchita khumbo la Chiuta wakukhalilira muyirayira.’ Nadi, munthu uyo wakuchita khumbo la Chiuta wazamupokera umoyo wamuyirayira pano pa charu. Ndivyoso lemba la Salmo 37:29 likuyowoya kuti: ‘Ŵakunyoloka ŵamkuhara charu na kukhala mwenemumo kwandanda.’
‘Mungatemwanga charu chara nesi vinthu ivyo vili mu charu. Usange yunji wakutemwa charu, wakutemwa Ŵadada chara.’—1 Yohane 2:15.
Kasi charu ichi chizamumara wuli?
IVYO BAIBOLO LIKUYOWOYA
Umaliro wizenge mu vigaŵa viŵiri. Chakwamba, Chiuta wazamuparanya visopa vyose vyautesi, ivyo vili nga ni hule ilo likuchemeka “Babuloni Mukuru.” (Uvumbuzi 17:1-5; 18:8) Babuloni Mukuru wakorana ubwezi na ŵalongozgi ŵa ndyali, uku wakuyowoya kuti wakugomezga Chiuta pera. Kweni ŵalongozgi ŵeneŵaŵa ŵazamumuzgokera. ‘Ŵazamumutinkha mwanakazi muzaghali na kumuzgora wakuparanyika na wankhule, ndipo ŵazamurya minofu ya thupi lake na kumotcha thibu na moto.’—Uvumbuzi 17:16.
Kufuma apo, Chiuta wazamuparanya ŵalongozgi ŵa ndyali awo ni ‘mathemba gha charu chose.’ Aŵa ŵazamuparanyika pamoza na ŵanthu wose ŵaheni pa ‘nkhondo ya zuŵa likuru la Chiuta Wankhongonozose,’ iyo yikuchemekaso “Haramagedoni.”—Uvumbuzi 16:14, 16.
‘Penjani Yehova, imwe mose mwaŵakuzika ŵa charu, penjani urunji, penjani kuzika; panji muti mubisike mu zuŵa la ukali wa Yehova.’—Zefaniya 2:3.
Kasi charu ichi chizamumara pawuli?
IVYO BAIBOLO LIKUYOWOYA
Umaliro wizenge para ŵanthu ŵachenjezgeka mwakukwana kwizira mu ntchito ya kupharazga Ufumu wa Chiuta. Ufumu uwu ni boma ilo lizamuwuskapo maufumu gha ŵanthu. (Daniel 7:13, 14) Yesu Khristu wakati: ‘Makani ghawemi agha gha ufumu, ghazamupharazgika mu charu chose kuti uŵe ukaboni ku mitundu yose; penepapo ndipo umaliro wizenge.’ (Mateyu 24:14) Ntchito ya kupharazga yikulongora kuti Chiuta ngwaurunji na walusungu, kweniso ‘ntchimanyikwiro’ chakuti tili mu nyengo yaumaliro. Vinyake ivyo vikulongora kuti tili mu nyengo yaumaliro ni nkhondo, vindindindi, njara, na matenda, ivyo vyakhwaska charu chose.—Mateyu 24:3; Luka 21:10, 11.
Padera pakuyowoya ivyo vizamuchitika pa charu, Baibolo likayowoyaso umo ŵanthu ŵazamuŵira mu “mazuŵa ghaumaliro.” Tikuŵazga kuti: ‘Kuzamuŵa nyengo zinonono na zakusuzga. Pakuti ŵanthu ŵazamuŵa ŵakujitemwa iwoŵene, ŵakutemwa ndalama, ŵambura kupulikira ŵapapi, ŵambura kujikora, ŵakofya, ŵambura kutemwa uwemi, ŵakutemwa vyakusanguluska m’malo mwa kutemwa Chiuta.’ *—2 Timote 3:1-5.
Vyose ivi vikamba kuwoneka mu 1914, Nkhondo Yakwamba ya Charu Chose yikati yamba. Kweniso kufuma mu chaka ichi, Ufumu wa Chiuta ukupharazgika kulikose pa charu chose. Ŵakaboni ŵa Yehova ŵakuwona kuti ni mwaŵi ukuru chomene kuchitako ntchito ya kupharazga. Nakuti magazini yawo iyo ŵakupharazgira yikuchemeka Gongwe la Mulinda, Likupharazga Ufumu wa Yehova.
‘Ntheura, muŵenge maso, chifukwa mukumanya chara zuŵa nesi ora.’—Mateyu 25:13.
^ ndime 14 Kuti mumanye vinandi, wonani mutu 9 mu buku lakuti Kasi Baibolo Likusambizgachi Chomenechomene? lakupharazgika na Ŵakaboni ŵa Yehova. Likusangikaso pa www.jw.org/tum.
Manyani Vinandi
Ŵanandi Ŵazamupona pa Zuŵa Laumaliro, Namwe Mungazakapona
Mungazakapona wuli? Kasi mukwenera kusunga vinthu panji kujinozgera vinthu vinyake kuti muzakapone pa zuŵa liheni?


text:
MUTU 65
Wakasambizganga Apo Wakalutanga ku Yerusalemu
MATEYU 8:19-22 LUKA 9:51-62 YOHANE 7:2-10
UMO ŴANUNG’UNA ŴA YESU ŴAKAMUWONERANGA
KASI MULIMO WA UFUMU NGWAKUZIRWA WULI?
Kwa nyengo yitali, Yesu wakapharazgamo chomene mu Galileya chifukwa ŵanthu ŵakapokeleranga uthenga wake kuluska mu Yudeya. Nakuti apo wakaŵa ku Yerusalemu, “Ŵayuda ŵakamba kupenja nthowa yakuti ŵamukomere,” wakati wachizga munthu pa Sabata.—Yohane 5:18; 7:1.
Mukaŵa mu 32 C.E., ndipo Chiphikiro cha Visakasa chikaŵa pafupi kuchitika. Ŵanthu ŵakachitanga chiphikiro ichi mazuŵa 7 ndipo pa zuŵa la 8, ŵakaŵanga na ungano wapadera. Ŵakachitanga chiphikiro ichi kuti ŵakondwelere umo ulimi wendera chaka icho. Ŵakakondwanga chomene pa nyengo iyi kweniso ŵakawonganga Chiuta.
Ŵanung’una ŵa Yesu: Yakobe, Simoni, Yosefe, na Yudasi ŵakapempha Yesu kuti: “Mufumeko kuno, mulute ku Yudeya.” Ku Yerusalemu ndiko ŵanthu ŵakasoperanga. Pa nyengo ya viphikiro vitatu ivyo vikachitikanga mu chaka, msumba uwu ukazuranga ŵanthu. Ŵanung’una ŵa Yesu ŵakamuphalira kuti: “Pakuti palije munthu uyo wakuchita kanthu mwakubisa usange wakukhumba kumanyikwa na ŵanthu. Usange mukuchita vinthu ivi, jilongorani ku charu.”—Yohane 7:3, 4.
Nakuti ŵanung’una ŵa Yesu ŵanayi aŵa, “ŵakapulikananga mwa iyo chara.” Ŵakagomezganga yayi kuti Yesu ni Mesiya. Kweni ŵakakhumbanga kuti awo ŵamuŵa pa chiphikiro ŵakawone minthondwe iyo wakuchita. Yesu wakamanya kuti pali ngozi, ntheura wakaŵaphalira kuti: “Charu chilije chifukwa chakumutinkhirani, kweni ine chikunitinkha, chifukwa nkhuchipanikizgira kuti milimo yake njiheni. Imwe kwelerani ku chiphikiro, ine nikwelerengeko dankha chara ku chiphikiro ichi, chifukwa nyengo yane yichali yindize.”—Yohane 7:5-8.
Pakati pajumpha mazuŵa kufuma apo ŵanung’una ŵake ŵakalutira ku chiphikiro pamoza na wumba, Yesu na ŵasambiri ŵake ŵakaluta mwachibisibisi. Ŵakenda nthowa yifupi iyo yikadumuranga mu Samariya, m’malo mwa kwenda nthowa iyo ŵanandi ŵakendangako ya ku Mlonga wa Yorodani. Yesu na ŵasambiri ŵake ŵakakhumbikwiranga malo ghakuti ŵakakhaleko para ŵafika ku Samariya. Ntheura ŵakatumizga uthenga kuti ŵaŵanozgere malo. Ŵanthu ŵa ku malo agha ŵakakana kuŵapokelera chifukwa Yesu wakalutanga ku Yerusalemu kukachita chiphikiro cha Ŵayuda. Yakobe na Yohane ŵakakwiya ndipo ŵakapempha Yesu kuti: “Fumu, kasi mukukhumba kuti ticheme moto wize kufuma kuchanya na kuŵamara?” (Luka 9:54) Yesu wakaŵasuska chifukwa cha kuyowoya nthena, ndipo ŵakalutilira na ulendo wawo.
Apo ŵakaŵa mu nthowa, mulembi munyake wakati kwa Yesu: “Msambizgi, nimulondezganinge kulikose uko mukuya.” Kweni Yesu wakamuzgora kuti: “Ŵakambwe ŵali na michembo ndipo viyuni vyamudera vili na vivwimbo, kweni Mwana wa munthu walije malo ghakugonekapo mutu wake.” (Mateyu 8:19, 20) Apa Yesu wakang’anamuranga kuti mulembi uyu wasanganenge na masuzgo usange waŵa mulondezgi wake. Vikuwoneka kuti mulembi uyu wakaŵa wakujikuzga chomene mwakuti wakazomera yayi umoyo wanthena. Ntheura waliyose wakwenera kujifumba kuti: ‘Kasi ine nkhukhumba nadi kulondezga Yesu?’
Yesu wakaphalira munthu munyake kuti: “Uŵe mulondezgi wane.” Munthu yura wakazgora kuti: “Fumu, nizomerezgani kuti nilute dankha nkhasunge adada.” Yesu wakamanya umo vinthu vikaŵira nadi kwa munthu yura, ndipo wakati: “Ŵakufwa uŵaleke ŵasunge ŵakufwa ŵawo, kweni iwe lutanga ndipo ukapharazge kutali Ufumu wa Chiuta.” (Luka 9:59, 60) Awiske ŵa munthu yura ŵakaŵa kuti ŵandafwe. Ŵaŵenge kuti ŵafwa kale, mphanyi munthu uyu wakaŵa ku nyifwa. Mphanyi wakasangika kuti wakuyowoya na Yesu yayi. Munthu yura wakaŵa wakunozgeka yayi kuŵika Ufumu pakwamba mu umoyo wake.
Apo ŵakakhiranga kulazga ku Yerusalemu, munthu munyake wakaphalira Yesu kuti: “Fumu, nimulondezganinge, kweni nizomerezgani dankha kuti nkhalayire ŵamunyumba yane.” Yesu wakazgora kuti: “Palije munthu uyo waŵika woko lake pa chakulimira na kulaŵiska ku vinthu vyakumasinda uyo wakwenelera nadi Ufumu wa Chiuta.”—Luka 9:61, 62.
Awo ŵakukhumba kuŵa nadi ŵasambiri ŵa Yesu ŵakwenera kuŵika mtima wose pa vinthu vya Ufumu. Para munthu uyo wakulima na chakulimira (pulawu) ndipo wakulaŵiska kunthazi yayi, mizere yingagombereka. Para wangaŵika dankha pasi chakulimira kuti walaŵiske kumanyuma, mbwenu ntchito yigonenge. Mwakuyana waka, para munthu wakulaŵiska ku vinthu vyakumanyuma panji kuti vya mu charu chakale ichi, wangakhuŵara. Wangalutilira yayi kwenda mu nthowa yakuluta ku umoyo.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
5 Kweni ŵabali, vya nyengo na mazuŵa mukukhumbikwira kanthu kakumulemberani yayi.
2 Pakuti imwe mukumanya makora kuti zuŵa la Yehova+ lizenge nga umo munkhungu wakwizira nausiku.+
3 Pa nyengo iyo ŵazamuyowoya kuti: “Bata na mtende!” nyengo yeneyiyo pharanyiko lamabuchi lizamuŵawira+ nga ni vyakuŵinya ivyo vikwiza pa mwanakazi wanthumbo uyo wali pafupi kubaba, ndipo ŵazamupona yayi.
4 Kweni imwe ŵabali, muli mu chisi yayi, kuti zuŵa lira lizakamubuchizgani nga umo zuŵa likubuchizgira ŵankhungu.
5 Pakuti mose muli ŵana ŵa ungweru na ŵana ŵa muhanya.+ Ise tili ŵa usiku yayi nesi ŵa chisi.+
6 Ntheura tileke kugona tulo nga umo ŵakuchitira ŵanthu wose,+ kweni tiŵe maso+ na kusungilira maghanoghano ghithu.+
7 Pakuti awo ŵakugona tulo, ŵakugona usiku, ndipo awo ŵakuloŵera, ŵakuloŵera usiku.+
8 Kweni ise tili ŵa muhanya, tiyeni tisungilire maghanoghano ghithu, na kuvwara chakuvikilira pa chifuŵa cha chipulikano na chitemwa, ndiposo chigomezgo cha chiponosko nga ntchisoti.+
9 Chifukwa Chiuta wakatisora kuti tilangike yayi, kweni kuti tisange chiponosko+ kwizira mwa Fumu yithu Yesu Khristu.
10 Iyo wakatifwira,+ kuti kwali tiŵenge maso panji tigonenge tulo, tiŵe ŵamoyo pamoza na iyo.+
11 Ntheura lutilirani kukhwimiskana na kuzengana,+ nga umo mukuchitira kale.
12 Sono tikumupemphani ŵabali, kuti muchindikenge awo ŵakufukafuka chomene pakati pinu na kumulongozgani mu Fumu na kumuchenjezgani.
13 Ndipo muŵaghanaghanirenge chomene na kuŵatemwa chifukwa cha mulimo wawo.+ Muŵe pamtende yumoza na munyake.+
14 Kweniso tikumuchiskani ŵabali, kuti muchenjezge awo ŵakuchita vyambura kwenelera,+ mupembuzge awo ŵakusuzgika maghanoghano, mukhozge ŵakulopwa, longorani kuzikira ku wose.+
15 Muwoneseske kuti paŵavye yumoza wakuwezgera munyake uheni pa uheni,+ kweni nyengo zose londezgani icho ntchiwemi kwa yumoza na munyake kweniso ku ŵanthu wose.+
16 Sekelerani nyengo zose.+
17 Nyengo zose mulombenge.+
18 Muwongenge Chiuta pa chilichose.+ Pakuti ichi ndicho Chiuta wakukhumba kuti muchitenge kwizira mwa Khristu Yesu.
19 Lekani kuzimwa moto wa mzimu.+
20 Lekani kuyuyura mazgu ghauchimi.+
21 Musande vinthu vyose.+ Koleskani icho ntchiwemi.
22 Lekani kuchita viheni vya mtundu uliwose.+
23 Chiuta wa mtende mphanyi wamutuŵiskani mwakukwana. Ndipo mzimu, umoyo, na thupi la imwe ŵabali, mphanyi munthowa yiliyose vyaŵa vyambura kalema, vyaŵa vyambura kafukwa pa kuŵapo kwa Fumu yithu Yesu Khristu.+
24 Uyo wakumuchemani ngwakugomezgeka, ndipo wazamuchita nadi.
25 Ŵabali, lutilirani kutilombera.+
26 Tawuzgani ŵabali wose na mufyofyontho utuŵa.
27 Nkhumupemphani mu zina la Fumu kuti kalata iyi yiŵazgike ku ŵabali wose.+
28 Lusungu lukuru lwa Fumu yithu Yesu Khristu luŵe namwe.
Tumizgani
Tumizgani
1 Ŵatesalonika 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=52&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D52%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 5 “Sono chema! Kasi walipo uyo wakukuzgora?Ni njani pakati pa ŵatuŵa uyo uzgokerengeko?2 Pakuti chigwinini chikomenge chindere,Ndipo sanji zikomenge wakupusa.3 Nawona chindere chikujintha misisi,Kweni mwamabuchi malo ghake ghakukhalapo ghatembeka.4 Ŵana ŵake ŵali kutali na chivikiliro,Ndipo ŵakuteketeka pa chipata cha msumba,+ kwambura munthu wakuŵaponoska.5 Wanjara wakurya ivyo wakuvuna,Wakuvitora nanga ni mu minga,Ndipo chipingo chikukhazga katundu wawo.6 Pakuti vinthu vyakupweteka vikufuma mu fuvu yayi,Ndipo suzgo yikufuma pasi yayi.7 Pakuti munthu wakubabikira suzgo,Nga umo mbaliŵali zikuwulukira muchanya.8 Kweni ine mphanyi nafumba kwa Chiuta,Mphanyi mulandu wane nawuthura kwa Chiuta,9 Uyo wakuchita vinthu vikuru na vyambura mapenjeko,Vinthu vyakuzizwiska vyambura mapendeko.10 Wakulokweska vula pa charu chapasiNa kutumizga maji mu minda.11 Wakukwezgera pachanya ŵakuyuyulika,Ndipo ŵachitima wakuŵakwezgera ku chiponosko.12 Wakutimbanizga ivyo ŵaryarya ŵakughanaghana,Mwakuti ntchito za mawoko ghawo zileke kuphura kanthu.13 Wakukora ŵavinjeru mu uchenjezi wawo,+Mwakuti ivyo ŵakuchenjera ŵaghanaghananga vitimbanizgike.14 Ŵakukumana na chisi uku ni muhanya,Ndipo pakati pa muhanya ŵakuwurawura nga ni usiku.15 Wakuponoska munthu ku lupanga lwa mulomo wawo,Wakuponoska mukavu ku woko la wankhongono,16 Ntheura ŵakuyuyulika ŵali na chigomezgo,Kweni mulomo wa ŵaheni ukujalika.17 Wona! Ngwakukondwa munthu uyo Chiuta wakumuchenya,Ntheura ungakananga chara chilango cha Wankhongonozose!18 Pakuti wakupweteka, kweni wakukakapo pa chilonda,Wakuphyora, kweni wakuchizga na mawoko ghake.19 Wakuponoskenge ku visuzgo 6,Suzgo la 7 nalo likupwetekenge yayi.20 Mu nyengo ya njara wakuwomborenge ku nyifwa,Ndipo pa nkhondo wakuthaskenge ku nkhongono ya lupanga.21 Uvikilirikenge ku chikoti cha lulimi,+Ndipo uwopenge yayi pharanyiko para liza.22 Usekenge pharanyiko na njara,Ndipo uwopenge yayi vikoko vya pa charu chapasi.23 Pakuti malibwe ghamuthondo ghakupwetekenge yayi,*Ndipo vikoko vyamuthondo viŵenge nawe pamtende.24 Umanyenge kuti hema lako ndakuvikilirika,*Ndipo para ukwendera malo ghako ghakuliskako viŵeto, usangenge kuti palije chakuzgeŵa.25 Ukondwenge na ŵana ŵanandi,Ndipo mphapu yako yandanenge nga ni vyakumera vya pa charu chapasi.26 Uzamuŵa kuti uchali na nkhongono para ukunjira mu dindi,Nga ni mphundwe* za tirigu izo zawunjikika mu nyengo yake.27 Wona! Ichi ndicho tasanda, ndipo ntchaunenesko.Pulika, ndipo uchipokelere.”


text:
Nkhani Nambara 48: Ŵagibiyoni Ŵavinjeru
Misumba yinandi ya mu Kenani yikanozgeka kurwa nkhondo na Ŵaisrayeli. Iyo yikaghanaghananga kuti yingatonda. Kweni ŵanthu ŵa mu msumba wapafupi, wa Gibiyoni, ŵakaghanaghana nthena yayi. Ŵakagomezga kuti Ciuta wakavwiranga Ŵaisrayeli, ndipo ŵakakhumba yayi kurwa nkhondo na Ciuta. Kasi ukumanya ico Ŵagibiyoni ŵakacita?
Ŵakacita uryarya kuti ŵawoneke nga ni para ŵakakhalanga ku caru cakutali. Ŵanalume ŵanyake ŵakavwara vyakuvwara vya vigamba na skapato zakuparuka. Ŵakanyamura mathumba ghakuparuka na cingwa cakomira pa mbunda zawo. Ŵakaluta kwa Yoswa na kumuphalira kuti: ‘Tafumira ku caru ca kutali, cifukwa tikapulika za Ciuta winu mukuru, Yehova. Tikapulika vyose ivyo wakamucitirani mu Egupto. Ndico cifukwa cake ŵalongozgi ŵithu ŵakatiphalira kuti titore vyakurya vya pa ulendo tize na kuphalira imwe kuti: “Ndise ŵateŵeti ŵinu. Mucite nase phangano kuti murwenge nase nkhondo yayi.” Namweso mungawona kuti vyakuvwara vithu vyaparuka na cingwa cithu cawomira cifukwa ca ulendo utali.’
Yoswa na ŵalongozgi ŵanyake ŵakagomezga ivyo Ŵagibiyoni ŵakayowoya. Antheura ŵakacita phangano kuti ŵatimbanenge nawo cara. Kweni pati pajumpha mazuŵa ghatatu ŵakamanya kuti Ŵagibiyoni ŵakakhalanga pafupi.
‘Nchifukwa wuli mukayowoya kuti mwafuma ku caru ca kutali?’ Yoswa wakafumba ntheura.
Ŵagibiyoni ŵakazgora: ‘Tikacita ntheura cifukwa tikapulika kuti Ciuta winu Yehova wakalayizga kumupani caru cose ca Kenani. Mwantheura tikaŵa na wofi kuti mutikomenge.’ Ŵaisrayeli ŵakasunga phangano lawo, ŵakaŵakoma yayi Ŵagibiyoni. M’malo mwake ŵakaŵazgora kuŵa ŵateŵeti ŵawo.
Fumu ya caru ca Yerusalemu yikakwiya comene cifukwa cakuti Ŵagibiyoni ŵakacita phangano la mtende na Ŵaisrayeli. Yikaphalira mafumu ghanyake ghanayi kuti: ‘Kwelerani kuno munovwire kutimbana na Gibiyoni.’ Ici ndico mafumu ghankhondi agha ghakacita. Kasi Ŵagibiyoni ŵakacita cinthu ca mahara kucita phangano la mtende na Ŵaisrayeli, ico cikapangiska kuti mafumu ghankhondi agha ghize kutimbana nawo? Tiwonenge.
Joshua 9:1-27; 10:1-5.
Mafumbo
- Ni mwauli umo ŵanthu ŵa ku Gibiyoni ŵakaŵira ŵakupambana na Ŵakenani awo ŵakakhalanga mu misumba yapafupi?
- Nga ni umo cithuzithuzi cikulongolera, kasi Ŵagibiyoni ŵakucitaci, ndipo cifukwa wuli?
- Ni phangano wuli ilo Yoswa na ŵalongozgi ŵa Israyeli ŵakacita na Ŵagibiyoni, kweni nchivici ico ŵakamanya pati pajumpha mazuŵa ghatatu?
- Nchivici cikacitika apo mafumu gha mu misumba yinyake ghakapulika kuti Ŵagibiyoni ŵacita phangano la mtende na Ŵaisrayeli?
Mafumbo ghanyake
- Ŵazgani Joshua 9:1-27.
Pakuti Yehova wakaphalira mtundu wa Israyeli kuti ‘uparanye wose awo ŵakakhalanga mu caru,’ ni mikhaliro wuli yinyake ya Ciuta iyo tikusambira cifukwa ca kuleka kukoma Ŵagibiyoni? (Josh. 9:22, 24; Mat. 9:13; Mil. 10:34, 35; 2 Pet. 3:9)
Mwakulondezga phangano ilo wakacita na Ŵagibiyoni, kasi nkhacitiro wuli kawemi ako Yoswa wakacita kuti Ŵakhristu ŵasambireko lero? (Josh. 9:18, 19; Mat. 5:37; Efe. 4:25)
- Ŵazgani Joshua 10:1-5.
Ni mwauli umo mzinda ukuru lero ukulondezgera Ŵagibiyoni, ndipo nchivici cikuŵacitikira? (Josh. 10:4; Zek. 8:23; Mat. 25:35-40; Civ 12:17)


text:
Mafumbo Agho Baibolo Likuzgora
Kasi mungachita wuli kuti muŵe mupapi muwemi?
Mwana wakukura makora para ŵapapi ŵakutemwana na kuchindikana. (Ŵakolose 3:14, 19) Yehova Chiuta wakamuwonga Mwana wake, Yesu. Ŵapapi nawo ŵakwenera kutemwa ŵana na kuŵawonga.—Ŵazgani Mateyu 3:17.
Yehova wakutegherezga para tikumuphalira vyakusingo. Ŵapapi nawo ŵakwenera kutegherezga para ŵana ŵakuyowoya. (Yakobe 1:19) Para ŵana ŵakudandawura ŵapapi ŵakwenera kuŵapulikiska.—Ŵazgani Maŵazgo 11:11, 15.
Kasi mungachita wuli kuti mulere makora ŵana?
Chiuta wakupeleka malango ku ŵanthu. Ŵapapi nawo ŵakwenera kupeleka malango ku ŵana. (Ŵaefeso 6:1) Yehova wakuyowoyerathu ivyo vingachitika para takana kupulikira. (Genesis 3:3) Iyo wakutichichizga yayi, kweni wakutisambizga uwemi wakupulikira.—Ŵazgani Yesaya 48:18, 19.
Sambizgani ŵana kutemwa Chiuta. Ivi viŵawovwirenge kuti ŵalutilire kuŵa ŵakugomezgeka nanga ni para ŵali kwaŵekha. Yezgani Chiuta pakusambizga ŵana. Ivyo mukusambizga, ndivyo namwe muchitenge.—Ŵazgani Duteronome 6:5-7; Ŵaefeso 4:32; 5:1.
Manyani Vinandi
Kasi Mungachita Wuli Kuti Muŵe Ŵakukondwa mu Nyumba Yinu?
Yehova wakukhumba kuti ŵanthu ŵakondwenge mu nyumba zawo. Mu Baibolo muli ulongozgi uwo ungawovwira ŵafumu, ŵawoli, ŵapapi, kweniso ŵana kuti ŵaŵe ŵakukondwa.
Vinthu Vikusintha mu Nthengwa Para Kwababika Mwana
Kasi mwana wangawovwira kuti nthengwa yinu yiŵe yakukhora?


text:
Category: Tumbuka
Vinthumwa vya bola vyasuzga kwa Chapweka Ndengu ku Mzimba
Mannas MbiziFeb 25, 2018
LUNO Dada mnyake pa munda Dunduzu High Farm mu muzi wa Daudi Machamo kwa gulupu vileji hedemani Chauluma Nyirenda kwa Inkosi Mpherembe ku Mzimba wazukumiska banthu...
Womama bayiba muphika wa nyama ku Mzalangwe pa wungano
Mannas MbiziFeb 23, 2018
MAKINA Dada yunji na mkamwana wake ku Kamzomera mu muzi wa Jalavikuba Mpalani kwa Inkosi Kampingo Sibande ku Mzimba basikula chikaya panyuma pakuti babasangilira...
Bazgani nkhani za muchiyowoyelo chachi Tumbuka
Perk BrownFeb 08, 2018
Kasi Fundo za mu Baibolo Zichali Zakovwira? ŴANJI ŴAKUTI NIZAKOVWIRA YAYI. Dokotala munyake wakati kulondezga fundo za mu Baibolo vikuyana waka na kugwiliskira ntchito...
Mzimba Community Radio moto kumapiri
Mannas MbiziFeb 03, 2018
MOTO KU MAPIRI KUTI BUUUUUUUUUU!!!! NYANGA Mama yunji ku Chindindindi mu muzi wa Chitapa Moyo kwa Inkosi Chindi ku Mzimba wajula chitengero chikulu chambula...
Makani agho ghafumila ku wayilesi yapa Mzimba
Mannas MbiziJan 29, 2018
Nkhani Mchitumbuka yilikunjila mu chipulikano na wayilesi yapa Mzimba boma kuti nkhani zawo zose za Moto ku Mapiri ziwaluzgikengeso pano pa website. Makani agha...
Mwanalume watola mwanakazi wa sayizi na anyina ku Rumphi
Mannas MbiziJan 28, 2018
Dada yunji ku Mphangala mu muzi wa Walutundu ku Rumphi watindika banthu panyuma pakuti watola mama yunji uyo ni msinkhu wa banyina. Nkhani iyi yikuti dada uyu, uyo...
Banja lalila chifukwa baliwotchela nyanga yawo
Mannas MbiziJan 28, 2018
Doda linyake na awoli bake ku Kamwala mu muzi wa Joel Kamanga kwa Inkosi Chindi ku Mzimba, bajula chitengero chambula kuchetamiskika panyuma pakuti ng’anga yinji...
Munthu wa Chiuta wanjila mu viyezgo ku resthouse pa Mzimba
Mannas MbiziJan 28, 2018
Munthu yunji wa Chiuta ku Mzimba wachimbila Baibolo kuwoko panyuma pakuti viyezgo vyamusanga ku nyumba yinji yakugona balendo apo wathandazganga mazgu gha Chiuta. Mzimba...
Banalume babili babayendeska bengende ku Mzimba
Mannas MbiziJan 28, 2018
Banalume babili abo batchuka chomene ku Mlangali kwa Inkosi Chindi ku Mzimba pa nkhani ya kwiba mwahuno bakhawula. Ndipo banthu banandi bangusekelela pakuwona nkhule za...